**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 24 Οκτωβρίου 2017, ημέρα Τρίτη και ώρα 17:40΄, στην Αίθουσα Γερουσίας, συνήλθε σε συνεδρίαση η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κ. Μάκη Μπαλαούρα, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Ρυθμίσεις για την αγορά παιγνίων» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Οικονομικών, κύριος Ευκλείδης Τσακαλώτος, καθώς και αρμόδιοι υπηρεσιακοί παράγοντες.

Επίσης, προσήλθαν και εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, οι κ.κ. Ευάγγελος Καραγρηγορίου,Πρόεδρος της Επιτροπής Εποπτείας και Ελέγχου Παιγνίων (ΕΕΕΠ), Αντώνης Στεργιώτης, πρώην Πρόεδρος της Επιτροπής Εποπτείας και Ελέγχου Παιγνίων (ΕΕΕΠ), Ευγένιος Γιαννακόπουλος, πρώην Πρόεδρος της Επιτροπής Εποπτείας και Ελέγχου Παιγνίων (ΕΕΕΠ), Αντώνης Πάριος, Υπεύθυνος του Προγράμματος ΚΕΘΕΑ-ΑΛΦΑ, Ziegler Kamil, Πρόεδρος της ΟΠΑΠ Α.Ε., Γεώργιος Πουλημάς, Γενικός Γραμματέας της Πανελλήνιας Ομοσπονδίας Επαγγελματιών Πρακτόρων Παιχνιδιών Πρόγνωσης (ΠΟΕΠΠΠ) και Κυριάκος Τοπτσίδης, Αντιπρόεδρος της Πανελλήνιας Ομοσπονδίας Επαγγελματιών Πρακτόρων Παιχνιδιών Πρόγνωσης (ΠΟΕΠΠΠ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Χρήστος Αντωνίου, Δημήτρης Βέττας, Γιάννης Γκιόλας, Γιώργος Δημαράς, Μαρία Θελερίτη, Αφροδίτη Θεοπεφτάτου, Χρήστος Καραγιαννίδης, Γεώργιος Πάλλης, Δημήτριος Μάρδας, Αλέξανδρος Μεϊκόπουλος, Αθανάσιος Μιχελής, Μάκης Μπαλαούρας, Ελένη Αυλωνίτου, Χρήστος Μπγιάλας, Αστέριος Καστόρης, Σάκης Παπαδόπουλος, Κώστας Παυλίδης, Γιάννης Σηφάκης, Νίκος Συρμαλένιος, Αλέξανδρος Τριανταφυλλίδης, Ελευθέριος Αυγενάκης, Απόστολος Βεσυρόπουλος, Νικόλαος – Γεώργιος Δένδιας, Γεώργιος Καρασμάνης, Δημήτριος Σταμάτης, Γεώργιος Αρβανιτίδης, Χαρά Κεφαλίδου, Ευάγγελος Καρακώστας, Ηλίας Παναγιώταρος, Αθανάσιος Βαρδαλής, Δημήτριος Καβαδέλλας, Σπυρίδων Δανέλλης και Νικόλαος Νικολόπουλος.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «Ρυθμίσεις για την αγορά παιγνίων».

Το λόγο έχει ο κ. Τσακαλώτος.

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Απλώς, ήθελα να καταθέσω στα πρακτικά αυτό που ζήτησαν πολλοί Βουλευτές στην α΄ συνεδρίαση, το οποίο είναι η μελέτη της Deloitte, πάνω στην οποία βασιστήκαμε.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Κύριε Υπουργέ, όχι η παλιά του 2012, αλλά η καινούργια, σωστά;

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Ναι. Η καινούργια.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ευχαριστούμε. Θα διανεμηθεί στους Βουλευτές.

Το λόγο έχει ο κ. Καραγρηγορίου.

ΕΥΑΓΓΕΛΟΣ ΚΑΡΑΓΡΗΓΟΡΙΟΥ (Πρόεδρος της Επιτροπής Εποπτείας και Ελέγχου Παιγνίων, ΕΕΕΠ): Αξιότιμοι κύριοι Βουλευτές, κύριε Υπουργέ, σας ευχαριστώ πολύ για την πρόσκληση να συμμετάσχει η Επιτροπή Εποπτείας και Ελέγχου Παιγνίων στη συζήτηση αυτού του νομοσχεδίου.

Θα ήθελα να ξεκινήσω την τοποθέτησή μου καταθέτοντάς σας την άποψη της Επιτροπής για το υπό συζήτηση νομοσχέδιο, με γνώμονα τη βασική αποστολής της Αρχής που εκπροσωπώ, που δεν είναι άλλη από τη ρύθμιση, εποπτεία και έλεγχο των τυχερών παιγνίων, έτσι ώστε να διασφαλίζονται ταυτοχρόνως η νόμιμη και η αδιάβλητη διεξαγωγή τους, η προστασία των παικτών του κοινωνικού συνόλου και δη των ανηλίκων, τα δημόσια έσοδα και η καταπολέμηση, βεβαίως, της μάστιγας του παράνομου τζόγου.

Βέβαια, η άποψη μας οφείλει να λάβει ως δεδομένο το υφιστάμενο νομικό πλαίσιο για το θέμα που συζητούμε σήμερα, το οποίο έχει ήδη θεσμοθετηθεί από το έτος 2011 και δεν πρέπει να ξεχνάμε ότι έχουμε μια ισχύουσα σύμβαση με συγκεκριμένο περιεχόμενο, δεσμεύσεις και όρους και για τις δύο πλευρές.

Στο πλαίσιο αυτό η Επιτροπή Εποπτείας και Ελέγχου Παιγνίων θεωρεί ότι το υπό συζήτηση νομοσχέδιο επιλύει σειρά ζητημάτων που σχετίζονται με τα VLTs, τα λεγόμενα Video Lottery Terminals. Η ΕΕΕΠ, άλλωστε, στο πλαίσιο των αρμοδιοτήτων της, έλαβε την πρωτοβουλία, είχε εισηγηθεί και στηρίζει τις συζητούμενες παραμετρικές αλλαγές, που οδηγούν σε μείωση του αριθμού των VLTs και των καταστημάτων.

Επί της αρχής θα σταθώ σε δύο στοιχεία μόνο, που είναι τα πιο κρίσιμα του παρόντος νομοσχεδίου. Πρώτον, το γεγονός ότι οι μηχανές θα μειωθούν από 35.000 που ισχύει σήμερα βάσει του ν.4002/2011 σε 25.000, όπως προτείνεται με το παρόν νομοσχέδιο. Δεύτερον, το γεγονός ότι θα μειωθούν ριζικά οι χώροι διεξαγωγής παιγνίων μέσω VLTs, λόγω της ταυτόχρονης μείωσης του αριθμού των παιγνιομηχανημάτων και της δυνατότητας συγκέντρωσης περισσότερων παιγνιομηχανών ανά χώρο. Σε κάθε περίπτωση οι χώροι αυτοί θα είναι λιγότεροι από εκείνους που θα δημιουργούνταν, προφανώς, με τα μέχρι σήμερα δεδομένα, τόσο από τη μείωση από 35.000 σε 25.000, όσο και από τις προβλέψεις που υπάρχουν σε σχέση με τα καταστήματα τύπου Β΄, τα λεγόμενα Gaming Hall ή τα τύπου ΣT΄, δηλαδή, τα γνωστά σε όλους μας πρακτορεία.

Αυτές οι αλλαγές δημιουργούν αναμφισβήτητα ασπίδα προστασίας για το κοινωνικό σύνολο πολύ πιο αποτελεσματική απ' ό,τι στο παρελθόν. Επιπλέον η ριζική μείωση VLTs και καταστημάτων συμβάλλει στον πιο αποτελεσματικό έλεγχο της λειτουργίας τους, για λόγους που γίνονται πιστεύω εύκολα αντιληπτοί σε όλους μας. Και καλύτερος έλεγχος σημαίνει για μας υπεύθυνο παιχνίδι με παράλληλη καταπολέμηση του παράνομου τζόγου, άρα και περισσότερα έσοδα για το κράτος και αποτελεσματικότερη προστασία για το κοινωνικό σύνολο που όλοι μας συνηγορούμε, εκτιμώ, για την κρισιμότητα τους.

Ωστόσο, θα πρέπει να συνεκτιμηθεί το γεγονός ότι οι αλλαγές που επέρχονται με το παρόν νομοσχέδιο έρχονται να λειτουργήσουν σε ένα ολοκληρωμένο, σύγχρονο, αλλά παράλληλα και περιοριστικό κανονιστικό πλαίσιο, το οποίο συγκαταλέγεται σε ένα από τα αυστηρότερα της Ευρώπης. Η ΕΕΕΠ εκ των αρμοδιοτήτων της βρίσκεται σε επικοινωνία και όσμωση με τις αντίστοιχες ευρωπαϊκές και διεθνείς ομόλογες ανεξάρτητες αρχές και θα ήθελα να σας διαβεβαιώσω ότι το κανονιστικό μας πλαίσιο αποτελεί ένα από τα αυστηρότερα της Ευρώπης. Αυτό γίνεται εύκολα αντιληπτό από τα συγκριτικά στοιχεία, που είναι στη διάθεσή σας από τη στιγμή αυτή και για το σκοπό αυτό καταθέτω συγκριτικό πίνακα στα πρακτικά, που περιλαμβάνει όλες τις χώρες και αποδεικνύει αυτό που σας είπα προηγουμένως.

Δεν θα ήθελα, επίσης, να διαφύγει της προσοχής σας ότι η Ευρωπαϊκή Επιτροπή αποδέχθηκε την αυστηρότητα του ελληνικού πλαισίου, καθώς από τη στιγμή που αποστείλαμε στην Επιτροπή, κατόπιν δικής της επιστολής, τα συγκριτικά στοιχεία, κατανόησε το συνολικό πλαίσιο και δεν επανήλθε επί του θέματος.

Παίρνοντας, όμως, αφορμή από την συμμετοχή μου, λίγες ημέρες πριν, στο παγκόσμιο συνέδριο των ρυθμιστικών αρχών, θα ήθελα να σας μεταφέρω ότι όλη η συζήτηση και μαζί προτεραιότητα όλων ήταν το πώς θα καταπολεμηθούν τα παράνομα παιχνίδια. Ένας τρόπος φυσικά από τη μια πλευρά είναι η δίωξη από τις αρμόδιες αρχές, που σε κάθε περίπτωση θα πρέπει να είναι συνεχής, έντονη και αποτελεσματική, αλλά ταυτόχρονα η διεθνής εμπειρία καταδεικνύει ότι ο πιο αποτελεσματικός, ίσως, τρόπος είναι η δημιουργία ενός ισορροπημένου πλαισίου, που θα ρυθμίζει τη νόμιμη αγορά και θα διοχετεύει την παράνομη παικτική δραστηριότητα σε νόμιμα δίκτυα. Αυτό είναι η σημερινή μας πρόκληση και η μεγάλη μάχη που δίνουμε και πρέπει να κερδίσουμε με κλειδί τη συνολική ρύθμιση της αγοράς τυχερών παιγνίων.

Γι' αυτό και με ικανοποίηση ακούσαμε στην προηγούμενη συνεδρίαση της Επιτροπής τον Υπουργό Οικονομικών να προαναγγέλλει την κατάθεση άλλων δύο νομοσχεδίων μέσα στο τρέχον έτος.

Άλλωστε η Επιτροπή έχει ήδη υποβάλει σχετικές εισηγήσεις και στο πλαίσιο αυτό, θα συμβάλουμε θεσμικά- και θέλουμε να το τονίσουμε αυτό- με όλες μας τις δυνάμεις για τη συνολική ρύθμιση της αγοράς. Είναι κάτι που πρέπει να γίνει, είναι υπέρ του δημοσίου συμφέροντος, είναι υπέρ της προστασίας της κοινωνίας.

Από τη μάχη αυτή που σας περιέγραψα πριν, όσον αφορά την παράνομη διεξαγωγή, δεν θα μπορούσαμε να απουσιάζουμε ως Επιτροπή Εποπτείας και Ελέγχου Παιγνίων. Όλο αυτό το διάστημα έχουμε εντατικοποιήσει τους ελέγχους μας. Για το σκοπό αυτό καταθέτω στην Επιτροπή την «black list» και την πορεία των ελέγχων του τελευταίου διαστήματος, για να έχει η Επιτροπή σας τα στοιχεία, το όπως έχουν εξελιχθεί οι έλεγχοί μας.

Βεβαίως, προφανώς μπορούμε να κάνουμε πολύ περισσότερα. Για το λόγο αυτό έχουμε εισηγηθεί επισήμως πρόταση νόμου, με σκοπό την ενίσχυση των αρμοδιοτήτων της Αρχής για την καταπολέμηση της παράνομης διεξαγωγής παιγνίων, για παράδειγμα, να αποκτήσουν οι υπάλληλοί μας ειδικά προανακριτικά καθήκοντα, όπως άλλωστε ισχύει στην πλειοψηφία των αντίστοιχων Ρυθμιστικών Αρχών, να ενισχυθούμε με προσωπικό υψηλού επιπέδου, όπως αποτυπώνεται και στο νέο οργανόγραμμα που καταθέσαμε στο Υπουργείο, ακόμα και να μπορούμε- και αυτό το θεωρούμε πολύ σημαντικό- να συγκροτούμε κοινά κλιμάκια ελέγχου με την Αστυνομία, γιατί έτσι θα συνδυαστεί η δίωξη με την τεχνογνωσία, κάτι που είναι πάρα πολύ σημαντικό να το προχωρήσουμε, γιατί η μάχη με την παρανομία είναι συνεχής.

Ευχαριστώ, κύριε Πρόεδρε.

ΜΑΚΗΣ ΜΠΑΛΑΟΥΡΑΣ(Πρόεδρος της Επιτροπής): Ευχαριστούμε, το λόγο έχει ο κ. Στεργιώτης, πρώην Πρόεδρος της Επιτροπής Εποπτείας και Ελέγχου Παιγνίων.

ΑΝΤΩΝΗΣ ΣΤΕΡΓΙΩΤΗΣ (πρώην Πρόεδρος της Επιτροπής Εποπτείας και Ελέγχου Παιγνίων -ΕΕΕΠ): Κύριε Πρόεδρε, κύριε Υπουργέ, κυρίες και κύριοι Βουλευτές, ήμουν προετοιμασμένος για το τι θα πω, αλλά θα αρχίσω τελείως διαφορετικά, γιατί έχω μάθει ένα συγκλονιστικό γεγονός, το οποίο αποτελεί πρώτη είδηση στην Κυπριακή Δημοκρατία σήμερα και έχει να κάνει με την σημερινή συζήτηση.

Ο Γενικός Ελεγκτής, δηλαδή ο πρόεδρος του αντίστοιχου Ελεγκτικού Συνεδρίου της Κυπριακής Δημοκρατίας, κατήγγειλε σήμερα στην Επιτροπή Οικονομικών της Κυπριακής Βουλής, η οποία συζητούσε το σχέδιο νόμου για την επέκταση του αποκλειστικού δικαιώματος της ΟΠΑΠ- είναι η σύμβαση Ελληνικής Δημοκρατίας και Κυπριακής Δημοκρατίας στην Κύπρο- ότι το σχέδιο αυτό το οποίο κατατεθεί δεν είχε συνταχθεί από το Υπουργείο Οικονομικών που το έστειλε στον Ελεγκτή, αλλά είχε συνταχθεί από την ΟΠΑΠ Α.Ε..

Γι' αυτό το νομοσχέδιο απεσύρθη, το Υπουργείο Οικονομικών αναγνώρισε ότι αυτό ήταν η θέση της ΟΠΑΠ, κατά τον Γενικό Ελεγκτή καταδολιεύει τα συμφέροντα της Κυπριακής Δημοκρατίας και το Υπουργείο Οικονομικών «κατεβάζει» άλλο- τελείως διαφορετικό- νόμο.

Γιατί το αναφέρω αυτό;

Γιατί έχουμε αντίστοιχη περίπτωση εδώ και θέλω να το θέσω πολύ υπό την προσοχή του κ. Υπουργού.

Πως ξεκίνησε αυτό;

Παρακολουθούσα τα πρακτικά της συνεδρίασης της Παρασκευής. Εκεί ειπώθηκε ότι ήταν πρωτοβουλία της Κυβέρνησης προκειμένου να καταπολεμήσει και ότι είναι ένα θετικό γεγονός, ότι πήρε την πρωτοβουλία η Κυβέρνηση να μειώσει από 35.000 σε 25.000 τα VLTs και να αυξήσει από 25 σε 50 τον αριθμό των VLTs ανά κατάστημα, προκειμένου έτσι να προστατεύσει το κοινωνικό σύνολο και αναγνώρισε για πρώτη φορά- και αυτό είναι περίεργο- μια υποχρέωση της Ελληνικής Δημοκρατίας απέναντι στον ΕΠΟ, μια υποχρέωση αξίας κάποιων εκατοντάδων εκατομμυρίων, έναντι της οποίας παρατείνεται το αποκλειστικό δικαίωμα από 10 σε 18 χρόνια.

Άρα, εδώ έχουμε σαφέστατο επηρεασμό των εσόδων του Δημοσίου, γιατί το Δημόσιο στη λήξη της δεκαετίας σύμφωνα με τα προβλεπόμενα από τον ν.4002/2011 ήταν να πάρει ένα σημαντικό ποσό- είχε πάρει τότε για τα 10 χρόνια 565 εκατ.- και θα σας πω λοιπόν το ιστορικό.

Στις αρχές του Μάρτη εστάλη από τον εδώ παριστάμενο, από τον κ.Ziegler, στον κ. πρόεδρο της ΕΕΕΠ- και πήρε εμπιστευτικό πρωτόκολλο γραφείου προέδρου και όχι υπηρεσιακό πρωτόκολλο ΕΕΕΠ- αίτημα της ΟΠΑΠ Α.Ε. για αυτές τις 3 αλλαγές, δηλαδή για τη μείωση του αριθμού των παιχνιδομηχανημάτων, δεύτερον, για την αύξηση του αριθμού των παιχνιδομηχανημάτων ανά κατάστημα και τρίτον, για την αύξηση του χρόνου της αποκλειστικότητας. Η επιστολή αυτή του προέδρου ζητούσε από τον πρόεδρο της ΕΕΕΠ να προωθήσει στο Υπουργείο Οικονομικών τις θέσεις αυτές.

Ο Πρόεδρος της ΕΕΕΠ, ανέθεσε στην deloitte να κάνει μια μελέτη. Η μελέτη αυτή, απλώς θέλω να σας πω ,να κοιτάξετε τις παραδοχές της πάρα πολύ καλά. Οι παραδοχές κατ’ εμέ, και σας μιλάει ένας άνθρωπος, ο οποίος είναι απόλυτος γνώστης ελληνικής αγοράς παιγνίων, λόγω προϋπηρεσίας, όχι μόνο σαν πρόεδρος της ΕΕΕΠ, αλλά και σαν πρόεδρος της ένωσης των ελληνικών καζίνων, σαν πρόεδρος, διευθύνων σύμβουλος club hotel Λουτράκι, σαν μέλος της Ε.Ε. καζίνο, κ.τ.λ.

Εδώ, έχουμε μια περίεργη περίπτωση, όπου η εισήγηση για τα συμφέροντα του ΟΠΑΠ, γιατί έτσι επηρεάζεται πάρα πολύ το VLT, η κερδοφορία του όλου project να εμφανίζεται, ότι είναι μια κίνηση, η οποία αποσκοπεί στην εξυπηρέτηση και στην προστασία του κοινωνικού συνόλου. Το είπε και ο κ. Καραγρηγορίου έτσι, μια χαρά είναι, ο οποίος, αναγνώρισε ότι ήταν δική του πρωτοβουλία. Δεν ήταν δική του πρωτοβουλία, αυτό δεν ξέρω αν το γνωρίζει ο κ. υπουργός. Εκτιμώ πάντως, ότι από μόνη της η επιτροπή παιγνίων να πάρει χωρίς μια πολιτική συγκατάθεση τέτοια πρωτοβουλία είναι λιγάκι δύσκολο.

 Εκείνο το οποίο θα ήθελα να σας πω, είναι γιατί ο ΟΠΑΠ και θα σας εξηγήσω απόλυτα, ήθελε τη μείωση από 35% σε 25%. Απλούστατα, μετά την πλήρη απελευθέρωση του κανονιστικού πλαισίου από τις αλλαγές που έφερε υπό τον κ. Καραγρηγορίου η κολοτούμπα της ΕΕΕΠ, γιατί τα ίδια μέλη είχαν ψηφίσει τον προηγούμενο κανονισμό, μετά τις αλλαγές αυτές, ο ΟΠΑΠ είχε πει ότι είναι μια χαρά το project, είναι βιώσιμο, θα το κάνουμε, όλα καλά, όλα μέλι γάλα.

Πλην όμως, τα πρώτα ήταν άκρως απογοητευτικά, τα οικονομικά στοιχεία. Δηλαδή, το project για να είναι βιώσιμο και σας μιλάω εδώ από στοιχεία που έχουν δημοσιευθεί στον τύπο 17/6 έχω μπροστά μου, 17 άρθρο στο διαδίκτυο. Σας διαβάζω κατά λέξη, τα αποτελέσματα είναι χαμηλότερα των προσδοκώμενων στόχων. Το project υπαγόρευε μικτό κέρδος 60 €, ανά μηχάνημα την ημέρα, αλλά τελικά επανήλθε στα 40 ευρώ, 33,4% πιο κάτω.

Σημειωτέο, ότι μέχρι τον Ιούνιο είχαν εγκατασταθεί 3031 VLTs σε 256 πρακτορεία της ΟΠΑΠ και 91 καταστήματα αποκλειστικά. Ο ΟΠΑΠ, ήξερε πως πηγαίνει το πράγμα και είχαμε δεδομένο και αυτά επίσης είναι πολύ γνωστά στην αγορά, ότι δεν υπήρχε κανένα ενδιαφέρον από υποπαρασηχωρησιούχους για να πάρουν τις 4 - 10 άδειες που προέβλεπε ο ν.4002.Ο ΟΠΑΠ, ήθελε να ξεφορτωθεί αυτό το project, να το μειώσει, προκειμένου μήπως και γίνει βιώσιμο.

Τι προέβλεπε ο ν.4002; Παίρνεις 35.000 μηχανήματα, αν δε τα εγκαταστήσεις μέσα σε μια συγκεκριμένη χρονική περίοδο αυτά τα μηχανήματα, τα παίρνουμε πίσω όσα δεν έχεις εγκαταστήσει αζημίως για το δημόσιο. Εδώ τι έρχεται ο ΟΠΑΠ; Μειώνεται ο αριθμός των μηχανημάτων, όπως ήθελε, γιατί ήταν εξωφρενικός ο αριθμός και τι επιτυγχάνει με αυτό; Επιτυγχάνει σαν δώρο την παράταση της αποκλειστικότητας κατά οκτώ χρόνια, όμως σύμφωνα με το 4002, εάν ο ίδιος δεν τα εγκαθιστούσε, αυτό ήταν ζημίωση για το δημόσιο. Δεν έχει υποχρέωση το δημόσιο να του δώσει τίποτα. Εδώ λοιπόν, κατ’ εμένα προκύπτει μια, ας την πούμε ευγενικά παραχώρηση προς τον ΟΠΑΠ, που δεν μπορώ να την εξηγήσω. Τα 2550, ότι είναι τάχα ουδέτερο το αποτέλεσμα για τον ΟΠΑΠ, δεν είμαι καθόλου ουδέτερο. Δεν μιλάμε επί θεωρητικής βάσης, μιλάμε επί τη βάσει στοιχείων. Manager είμαι, πρέπει να σας πω. Τα έσοδα ανά VLT, στα καταστήματα εκείνα που έχουν από 50 και πάνω VLTs είναι κατά 150% ανώτερα από τα έσοδα από τα καταστήματα που έχουν μικρότερο αριθμό VLTs. Αυτή είναι η ουσία, αυτή θέλω να κρατήσετε.

ΜΑΚΗΣ ΜΠΑΛΑΟΥΡΑΣ(Πρόεδρος της Επιτροπής) :Το λόγο έχει ο κ. Γιαννακόπουλος.

ΓΙΑΝΝΑΚΟΠΟΥΛΟΣ ΕΥΓΕΝΙΟΣ (πρώην Προέδρος της Επιτροπής Εποπτείας και Ελέγχου Παιγνίων (ΕΕΕΠ): Κύριε πρόεδρε, κύριε Υπουργέ, κύριοι βουλευτές, ευχαριστώ για την πρόσκληση. Χρειάστηκε μια μικρή δουλειά να κάνω από την Παρασκευή μέχρι σήμερα για να μπορώ να ανταποκριθώ γιατί έχει περάσει και ο χρόνος. Εισαγωγικά πρέπει να πω, ότι η νομοθεσία των τυχερών παιχνιδιών, ιδίως σε εκείνους τους τομείς στους οποίους υπάρχουν σημαντικές διαφορές ηθικής, θρησκευτικής και πολιτιστικής φύσης, μεταξύ των κρατών - μελών και η νομοθεσία έχει παραμείνει στα κράτη - μέλη υπό την καθοδήγηση του δικαστηρίου της Ε.Ε.

Ανεξάρτητα από αυτό όμως η ιστορία της ελληνικής νομοθεσίας σε σχέση με τα παιχνίδια υποδεικνύει, ότι το φαινόμενο αυτό, είχε πάντα μια σημαντική διάσταση στη χώρα μας. Είναι, λοιπόν, λογικό και αναμενόμενο η διαρκώς εξελισσόμενη δυναμική του να καθιστά τη νομοθετική πρωτοβουλία κοπιώδη και να επιβάλει πολύ λεπτομερείς γνώσεις και ρυθμίσεις προκειμένου τα πλαίσια που δημιουργούνται να μπορούν να λειτουργήσουν.

Από την ψήφιση του 4002 ένα παράδειγμα μέχρι το τέλος του 2014 μεσολάβησε ένας πολύ μεγάλος αριθμός νομοθετικών ρυθμίσεων, που αναγκαστήκαμε να εισηγηθούμε και να γίνουν για να βελτιωθεί το πλαίσιο που υπήρχε, διότι τότε φτιάχτηκε η ΕΕΕΠ και διότι τότε μπόρεσε να γίνει μία συστηματικότερη καταγραφή της κατάστασης στην αγορά των παιχνιδιών για πρώτη φορά, γιατί μέχρι τότε η αγορά ήταν κατακερματισμένη σε αρμοδιότητες διαφορετικών Υπουργείων.

Με το σχέδιο νόμου το οποίο συζητούμε γνωρίζετε ποια είναι τα δεδομένα του, δεν θα μείνω σε αυτό. Είναι οι 35.000 που γίνονται 25.000 και οι διαφοροποιήσεις στους χώρους και επίσης, καταργείται η διαδικασία παραχώρησης των παίγνιο μηχανημάτων σε τρίτους μέσω διαγωνισμού.

Τα ιστορικά δεδομένα. Η γνωστοποίηση του σχεδίου 4002 με τη διαδικασία τρεις στην Ευρωπαϊκή Επιτροπή η οποία είχε γίνει -είναι η υπ’ αριθμόν 211166 γνωστοποίηση πριν ψηφιστεί ο νόμος - είχε ως αριθμό τις 30.000 μηχανές.

Στη συνέχεια το αρχικό σχέδιο που ήλθε στη Βουλή είχε 35.000 μηχανές, 16.500 στον ΟΠΑΠ, από τα οποία 15.000 θα εγκαθιστούσε στον ΟΠΑΠ και άλλα 1.500 θα εγκαθιστούσε ο ΟΔΔΙΕ. Τα δε υπόλοιπα μέχρι τις 35.000 θα δινόντουσαν με άδειες από το Υπουργείο Οικονομικών.

Στη συνέχεια ο τελικός νόμος λέει 35.000 μηχανήματα στον ΟΠΑΠ, 16.500 δικά του και τα άλλα να τα δώσουμε με διαγωνισμό σε παραχωρησιούχους. Άρα, είναι εμφανές, ότι τόσο ο αριθμός, όσο και η δομή της αδειοδότησης ήταν διαρκώς μεταβαλλόμενη.

Τώρα από την εμπειρία που είχαμε στην ΕΕΕΠ την περίοδο 2013 - 2015, όταν εξελισσόταν η πρώτη διαδικασία εκπόνησης του πρώτου κανονισμού διεξαγωγής τυχερών παιχνιδιών μέσω μηχανημάτων που διήρκησε περίπου ένα έτος, είχε προκύψει ότι ο συνολικός αριθμός οι 35.000 σε συνδυασμό με το όριο των 25.000 παίγνιο μηχανημάτων ανά κατάστημα οδηγούσε σε ένα σύνολο 1400 καταστημάτων σε όλη την επικράτεια.

Ακόμα και αν ο ΟΠΑΠ αποφάσιζε να εγκαταστήσει όλα τα δικά τους στα υφιστάμενα πρακτορεία θα παρέμεναν πάλι 740 καταστήματα, που θα τα είχαν παραχωρησιούχοι, που μοιραία θα ήταν αμιγή κατάστημα, δεν θα ήταν πρακτορεία.

Αυτά τα δεδομένα σε συνδυασμό με τις υποχρεωτικές αποστάσεις από τα εκπαιδευτικά ιδρύματα, από εκκλησίες καθιστούσαν την άσκηση εγκατάστασης εξαιρετικά δύσκολη και προκαλούσαν παράλληλα μια βαθιά διείσδυση των καταστημάτων στον οικιστικό ιστό.

Περαιτέρω, ήταν φανερό, ότι θα υπήρχε ένα σοβαρό πρόβλημα στο φυσικό έλεγχο των καταστημάτων από την αρμόδια αρχή την ΕΕΤ ενός τόσο μεγάλου και εκτεταμένου δικτύου διεξαγωγής παιγνίων.

Επιπλέον, η σύγκριση με τις άλλες χώρες έδειχνε ήδη ότι ο αριθμός των 35.000 ήταν πάρα πολύ μεγάλος. Αρκεί να σας πω, ότι ο Καναδάς μια κοινωνία, που έχει ροπή στο παιχνίδι -όπως και εμείς- έχει 34 εκατ. κατοίκους πληθυσμό και έχει 34.000 VLT, ή η Ιταλία με 61 εκατ. κατοίκους έχει 58.000 VLT. Άμα κάνετε την αναγωγή, θα δείτε αμέσως τις διαφορές.

Ενόψει αυτών τότε -δηλαδή τον Απρίλιο του 2013- γνωστοποιήθηκε μια σειρά διατάξεων στην Ευρωπαϊκή Επιτροπή ανάμεσα στις οποίες ήταν και η αύξηση των μηχανών από 25.000 χιλιάδες σε 50.000. Δεν έγινε ποτέ νομοθεσία, αλλά είχε γνωστοποιηθεί στην Επιτροπή ως πρόθεση της τότε Κυβέρνησης να το κάνει.

Ένα δεύτερο πρόβλημα ήταν οι παραχωρησιούχοι. Οι παραχωρησιούχοι οι τέσσερις έως δέκα που θα έκανε το διαγωνισμό ο ΟΠΑΠ για να τα παραχωρήσει, είχαν το πρόβλημα ότι μόλις θα εγκαθίσταντο θα άρχιζε ο ανταγωνισμός.

Μα, η απουσία ανταγωνισμού είναι βασικό στοιχείο της έννοιας του μονοπωλίου και το Δικαστήριο της Ένωσης το λέει ρητά, ότι «έχεις μονοπώλιο, γιατί δεν θέλεις να έχεις ανταγωνισμό».

Η ουσία είναι ότι από όλα τα προηγούμενα που έχουμε πει, προκύπτει ότι η μείωση του αριθμού από 35 σε 25 και η αύξηση από 25 σε 50 υπηρετούν, ήδη, από τότε διαγνωσμένες ανάγκες και άρα είναι στη σωστή κατεύθυνση, γιατί ακόμα και αν τοποθετηθούν όλα σε αμιγείς χώρους μιλάμε για διαφορά από 1400 σε 500 καταστήματα.

Το ίδιο ισχύει και για τους παραχωρησιούχους, γιατί δεν θα ήταν επιχειρηματίες στην πραγματικότητα, αλλά θα ήταν αντιπρόσωποι του ΟΠΑΠ, οι οποίοι, όμως, θα ανταγωνίζονταν ο ένας τον άλλον.

Αυτό που θέλω να σημειώσω, κύριε Πρόεδρε, και κλείνω είναι η προσοχή που χρειάζεται στην αύξηση των μηχανών στα υπάρχοντα πρακτορεία, γιατί υπάρχει ένα θέμα με τις ηλικίες. Στα πρακτορεία μπαίνουν άνθρωποι των 18 ετών και πάνω, ενώ στα VLTsτάδικα άνθρωποι των 21 ετών και πάνω και άρα θα χρειαστεί εκεί να έχει κανείς μια καλά τυποποιημένη προσέγγιση στον έλεγχο και στην εγρήγορση τόσο από τον αδειούχo όσο και από τις δημόσιες αρχές, ώστε να προστατεύονται αυτές οι δύο διαφορετικές κατηγορίες ανθρώπων.

Θα ήθελα να κάνω, εάν μου επιτρέπεται, κύριε Πρόεδρε μια προσθήκη.

Κύριε Υπουργέ, γιατί είδα τα πρακτικά στην τηλεόραση, από παραδρομή προφανώς είπατε την περασμένη φορά, ότι «ο κανονισμός που είχε συνταχθεί στην περίοδο μου δεν είχε αυτοαποκλεισμό και κάρτα παίχτη, αλλά είχε πλήρη αναφορά σε δύο άρθρα και τα δύο άρθρα αυτά παρέμειναν και στους δύο άλλους κανονισμούς όπως ήταν ακριβώς με τη μόνη διαφορά, ότι ο κ. Στεργιός προσέθεσα και το Α.Φ.Μ»..

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Πάριος.

ΑΝΤΩΝΗΣ ΠΑΡΙΟΣ (Υπεύθυνος ΚΕΘΕΑ ΑΛΦΑ, Πρόγραμμα του ΚΕΘΕΑ για την απεξάρτηση από το αλκοόλ και τα τυχερά παιχνίδια): Κύριε Πρόεδρε, κύριε Υπουργέ, κύριοι Βουλευτές, κύριοι από τους φορείς, εγώ θα σας μιλήσω σαν εκπρόσωπος του Κέντρου Θεραπείας Εξαρτημένων Ατόμων και υπεύθυνος του Προγράμματος Απεξάρτησης για τα Τυχερά Παιχνίδια για τους ανθρώπους που προσέρχονται στο Πρόγραμμα και είναι εξαρτημένοι, γιατί άτομα που παίζουν υπεύθυνα δεν έρχονται σε εμάς.

Παρατηρούμε τα τελευταία χρόνια μία αύξηση περίπου 10% - 12% στους εξυπηρετούμενους που προσέρχονται, αλλά και στα συγγενικά τους πρόσωπα.

Από την άλλη μεριά γνωρίζουμε, ότι όταν ένα προϊόν βρίσκεται σε διαθεσιμότητα και η πρόσβασή του είναι εύκολη π.χ. καπνός και αλκοόλ, χρειάζεται να υπάρχουν περισσότεροι όροι που θα προφυλάσσουν και θα προστατεύουν το άτομο.

Επίσης, οι επιθετικές διαφημίσεις που ενεργοποιούν στον παίκτη συγκινησιακά στοιχεία και χαρακτηριστικά για την απόκτηση ελπίδας χρημάτων γρήγορα και εύκολα οδηγούν στην αύξηση της επιθυμίας παιξίματος και οι ίδιοι οι παίκτες λένε, ότι «σήμερα ίσως είναι και θα παίξω η τυχερή μέρα».

Περισσότερη ελπίδα στην τύχη συνήθως επενδύουν εκείνοι που έχουν μεγαλύτερες ανάγκες, οικονομικές, συναισθηματικές και κοινωνικές, όχι απαραίτητα, επειδή ζουν μόνοι, αλλά επειδή νιώθουν μόνοι. Όσο δυσκολεμένοι είναι τόσο πιο εύκολα χάνουν το μέτρο, τον έλεγχο και ελπίζουν, ότι κάτι θα αλλάξει από στιγμή σε στιγμή.

Οι ευάλωτες κοινωνικές ομάδες δυσκολεύονται περισσότερο, αλλά και άλλες πληθυσμιακές ομάδες παρεκκλίνουν παίζοντας μεγάλα ποσά, χρεώνοντας και χάνοντας ολόκληρες περιουσίες.

Πέρα, λοιπόν, εμείς από τις μεγάλες εταιρείες και τον ανταγωνισμό χρειάζεται να σκεπτόμαστε τις πιθανότητες εθισμού και τις επιπτώσεις στο άτομο, στην οικογένεια και την κοινωνία, γιατί αν ο τζόγος ξεφύγει και πάρει το ρόλο του ρυθμιστή της καθημερινότητας, ο παίκτης οδηγείται σε ένα φαύλο κύκλο κυνηγού των χαμένων ποσών.

(Συνέχεια ομιλίας κ. ΑΝΤΩΝΗ ΠΑΡΙΟΥ, Υπευθύνου ΚΕΘΕΑ ΑΛΦΑ , πρόγραμμα του ΚΕΘΕΑ για την απεξάρτηση από το αλκοόλ και τα τυχερά παιχνίδια)

Αυτή η κατάσταση ενέχει μεγάλους κινδύνους, γιατί διαταράσσεται η ψυχολογική του ισορροπία, ενδέχεται να εκδηλώσει παραβατικές συμπεριφορές και πολλές φορές αυτοκαταστροφικότητα που μπορεί να οδηγήσει και σε απόπειρες αυτοκτονίας.

Εμείς, θα μπορούσαμε να κάνουμε ενημέρωση - ευαισθητοποίηση μέσω της ΕΕΤΤ στους ανθρώπους και στους εργαζομένους που ασχολούνται με τα τυχερά παιχνίδια για να μπορέσουν να κατανοήσουν το πρόβλημα του προβληματικού παίχτη. Είναι μεγάλες οι βλάβες που μπορεί να συμβούν και στο άτομο και στην οικογένειά του και στο εργασιακό του περιβάλλον. Επίσης, θα μπορούσαν να μπουν πινακίδες σήμανσης σε κάθε μηχάνημα που θα αναγράφει τον φορέα της υποστήριξης για την απεξάρτηση, καθώς και τις τηλεφωνικές γραμμές συμβουλευτικής. Ήδη υπάρχει το 1114, μια γραμμή συμβουλευτικής που πάρα πολλοί, πάνω από 4000 παίκτες ή συγγενικά πρόσωπα σε φάσεις αγωνίας, αμηχανίας, απελπισίας, έχουν επικοινωνήσει και έχουν βρει συμβουλές σε σχέση με την κατάσταση που βρίσκονται. Ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Kamil.

ZIEGLER KAMIL (Πρόεδρος της Ο.Π.Α.Π. Α.Ε.): Ευχαριστώ, κύριε Πρόεδρε. Καταρχάς, θα ήθελα να σας ευχαριστήσω για τη δυνατότητα που μας δίνετε να σας παρουσιάσουμε τις θέσεις του Ο.Π.Α.Π. σχετικά με το νομοσχέδιο «Ρυθμίσεις για την αγορά παιγνίων». Προσωπικά, αγαπώ την Ελλάδα και με σεβασμό προς τη Βουλή των Ελλήνων θα ήθελα να μιλήσω στα ελληνικά.

Αυτή η νομοθετική πρωτοβουλία της κυβέρνησης αποσκοπεί στην εξυπηρέτηση στόχων δημοσίου συμφέροντος του ελληνικού κράτους για την αγορά παιγνίων, όπως η προστασία των παικτών, η καταπολέμηση των παράνομων παιγνίων, η διασφάλιση των δημοσίων εσόδων και η προστασία του δημόσιου συμφέροντος. Τα ζητήματα αυτά απασχολούν ασφαλώς και εμάς, στον Ο.Π.Α.Π.. Είμαστε δίπλα σε κάθε πρωτοβουλία πού στηρίζει αυτούς τους στόχους και γι' αυτό είμαστε σήμερα στη διάθεση της Επιτροπής.

Η ιστορία της ανάπτυξης της νόμιμης αγοράς VLT’s στην Ελλάδα ξεκίνησε το 2011, όταν ο Ο.Π.Α.Π. απέκτησε, δίνοντας πλήρως το τίμημα των 560 εκατομμυρίων ευρώ, το αποκλειστικό δικαίωμα εγκατάστασης και λειτουργίας 35.000 VLT’s. Σήμερα, το υπό συζήτηση νομοσχέδιο προβλέπει τη μείωση του συνολικού αριθμού VLT’s κατά 10.000. Όπως ανέφερα, τα πιο σημαντικά μέρη του νομοσχεδίου αφορούν το δημόσιο συμφέρον. Σε αντίθεση με το νόμιμο πλήρως και αυστηρά ρυθμιζόμενο δίκτυο VLT’s υπάρχει μια παράλληλη και απολύτως ανεξέλεγκτη και παράνομη αγορά παιγνίων που αποτελεί σημαντική απειλή για την κοινωνία και τα δημόσια έσοδα.

Σύμφωνα με στοιχεία της ΕΕΤΤ και έρευνα του Οικονομικού Πανεπιστημίου Αθηνών εκτιμάται ότι λειτουργούν τουλάχιστον 65.000 μηχανήματα στην παράνομη αγορά και τα ακαθάριστα έσοδα ξεπερνούν τα 1,3 δισ. ευρώ το χρόνο.

Αυτό σημαίνει ουσιαστικά ότι το ελληνικό κράτος χάνει 300 - 500 εκατομμύρια ευρώ το έτος, τα οποία, θα μπορούσε να μαζέψει, αν ο παράνομος τζόγος αντιμετωπιζόταν και οι παίκτες μεταφέρονταν στη νόμιμη αγορά.

Αξίζει να σημειωθεί ότι για κάθε 100 ευρώ που εισπράττει το νόμιμο δίκτυο VLT του ΟΠΑΠ, τα 52 ευρώ έμμεσα πηγαίνουν στα κρατικά ταμεία.

Ως εταιρία κατανοούμε ότι συγκεκριμένη νομοθετική πρωτοβουλία έχει στόχο τη στήριξη ενεργειών για την καταπολέμηση των παράνομων τυχερών παιγνίων και καλύτερη την προστασία των παικτών και των πολιτών. Για παράδειγμα, η μείωση του αριθμού των καταστημάτων VLTs που προωθείτε μπορεί να ενισχύσει την εφαρμογή των αρχών του υπεύθυνου παιχνιδιού. Συνολικά ενισχύεται η νομιμότητα στην αγορά με τη σειρά του νόμιμου δικτύου VLTs, θα φέρει σημαντικά οφέλη στην ελληνική οικονομία και στην κοινωνία.

Με βάση τις άρχουσες παραμέτρους, όταν το έργο αναπτυχθεί πλήρως τότε μπορεί να φέρει έσοδα άνω του 1 δισεκατομμυρίου ευρώ, σε βάθος τεσσάρων ετών. Το ποσό αυτό, θα προστεθεί στην ήδη υπάρχουσα συνεισφορά του ΟΠΑΠ στην ελληνική δημοκρατία, που φτάνει περίπου σε 780 εκατομμύρια ευρώ το χρόνο. Την ίδια ώρα, το έργο δίνει ανάσα στην αγορά ακινήτων, καθώς καταστήματα μισθώνονται και κατασκευάζονται σε όλη την Ελλάδα, ωστόσο, το οποίο, αυτό όφελος σχετίζεται με την απασχόληση και την πλήρη υλοποίηση του έργου.

Ο ΟΠΑΠ, θα δημιουργήσει άμεσα, τουλάχιστον, 5.000 θέσεις εργασίας και θα στηρίξει έμμεσα πολλές ακόμα. Μέχρι σήμερα το έργο έχει δημιουργήσει πάνω από 1000 νέες θέσεις εργασίας.

Κυρίες και κύριοι Βουλευτές, έχοντας μελετήσει το νομοσχέδιο εκτιμούμε ότι οι τροποποιήσεις του στην παρούσα του μορφή είναι εύλογες. Στη βάση αυτή μπορούμε να δεχθούμε την υιοθέτηση αυτής της προσέγγισης, η οποία υπηρετεί το δημόσιο συμφέρον και ταυτόχρονα, σέβεται τα επιχειρηματικά κριτήρια και δεδομένα για την υλοποίηση μιας τόσο μεγάλης επένδυσης.

Σας ευχαριστώ για την προσοχή σας.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Σας ευχαριστούμε και εμείς.

Το λόγο έχει ο κ. Πουλημάς.

ΓΕΩΡΓΙΟΣ ΠΟΥΛΗΜΑΣ (Γενικός Γραμματέας της Πανελλήνιας Ομοσπονδίας Επαγγελματιών Πρακτόρων Παιχνιδιών Πρόγνωσης (ΠΟΕΕΕΠ)): Καλησπέρα, κυρίες και κύριοι Βουλευτές, σας ευχαριστούμε πάρα πολύ για την πρόσκληση να μιλήσουμε και να καταθέσουμε τις απόψεις μας ενώπιον σας και βρισκόμαστε σήμερα εδώ εκπροσωπώντας έναν από τους μεγαλύτερους κλάδους επαγγελματιών στην Ελλάδα, τους 4.500 πράκτορες του ΟΠΑΠ, τους ιδιοκτήτες αυτών των μικρών οικογενειακών επιχειρήσεων που βρίσκονται σε κάθε γειτονιά της Ελλάδος, εδώ και 59 χρόνια.

Πριν από λίγους μήνες εμείς οι πράκτορες σταθήκαμε σε μια πολλά υποσχόμενη επένδυση την εισαγωγή των VLTs στα πρακτορεία μας. Πρόκειται για την πρώτη φορά που δίνεται η δυνατότητα στη συγκεκριμένη δραστηριότητα να διεξάγεται νόμιμα και με πλήρη διαφάνεια με όρους και κανόνες που ορίζει η αρμόδια ρυθμιστική Αρχή ΕΕΕΠ. Για εμάς το νομοσχέδιο αυτό είναι πάρα πολύ σημαντικό. Πιστεύουμε ότι η μείωση του συνολικού αριθμού του VLT’s αλλά και η απορρόφηση περισσότερων μηχανών στα πρακτορεία μας είναι μια ευκαιρία γιατί θα επισημάνω κάτι που δεν ακούστηκε μέχρι τώρα. Το νομοσχέδιο προβλέπει αύξηση των αριθμών των VLT’s στα πρακτορεία από 1 έως 3 έως 15. Τα καταστήματα που θα φιλοξενούν τα παίγνιο μηχανήματα θα είναι λιγότερα γεγονός που θα επιτρέψει στην ΕΕΕΠ να εκτελέσει αποτελεσματικότερα τον εποπτικό και ελεγκτικό της ρόλο αλλά και στην κοινωνία να μην βρεθεί αντιμέτωπη με μια αλόγιστη έκθεση στα τυχερά παιχνίδια. Η εγκατάσταση των VLTs μπορεί να μας βοηθήσει στην κρίση στις δυσβάστακτες οικονομικές υποχρεώσεις στις τεράστιες εισφορές και φόρους που πρέπει να καταβάλουμε και μάλιστα προκαταβολικά, γιατί τα έσοδά μας δοκιμάζονται και τα VLT’s μπορούν να δώσουν μια ανάσα σε εμάς τις οικογένειές μας και στους εργαζόμενους μας.

Για μας το δίλημμα είναι ξεκάθαρο. Ή στηρίζουμε το νόμιμο δίκτυο των πρακτορείων ή στηρίζουμε να συνεχιστεί αυτή η παρανομία και ανομία που υπάρχει μέχρι σήμερα γιατί τα παράνομα φρουτάδικα υπάρχουν. Τα πρακτορεία μας σε αντίθεση προσφέρουν στους παίχτες νόμιμα παιχνίδια σε ελεγχόμενο πιστοποιημένο και αξιόπιστο περιβάλλον. Τα μηχανάκια τοποθετούνται σε ειδικούς συγκεκριμένους χώρους στα πρακτορεία μας με ειδικά χωρίσματα. Για να παίξει κάποιος πρέπει να είναι άνω των 21 ετών και να χρησιμοποιεί κάρτα παίχτη. Εμείς εφαρμόζουμε κανόνες σε κάθε παιχνίδι και τελούμε υπό την εποπτεία και τον έλεγχο της ΕΕΕΠ. Ταυτόχρονα είναι η πρώτη φορά που το Ελληνικό Κράτος θα εισπράξει έσοδα από τη νόμιμη δραστηριότητα των VLT’s διότι από την παράνομη δραστηριότητα που φωλιάζει στις κρυφές λέσχες και τα σκοτεινά καταγώγια και το ξέρετε όλοι το Ελληνικό Κράτος δεν εισπράττει ούτε ένα ευρώ εδώ και δεκαετίες. Όμως εκείνη η παράνομη δραστηριότητα δεν ενοχλεί κάποιους. Γνωρίζετε τι εισπράττει το Ελληνικό Δημόσιο από αυτή τη δραστηριότητα; Ένα τίποτα. Όπως είπε και ο κ. Τσακαλώτος προχθές θα μπορούσε το Ελληνικό Δημόσιο με την νομιμοποίηση αυτής της δραστηριότητας να εισπράξει έως 300 εκατομμύρια το χρόνο και να μην αναγκαστεί να πάρει επώδυνα μέτρα όπως είναι οι περικοπές του ΕΚΑΣ επικαλούμαι τα λόγια σας κ. Τσακαλώτο. Ορισμένοι, δυστυχώς, έχουν επιλεκτική ευαισθησία στη δήθεν καζινοποίηση της χώρας όταν ουσιαστικά αυτό που επικροτούν είναι η διατήρηση της ανομίας και της παραβατικότητας σε μια αγορά που υπάρχει και σήμερα και λειτουργεί χωρίς έλεγχο και χωρίς έσοδα για το κράτος. Είναι οι ίδιοι που κλείνουν τα μάτια στα ιντερνετικά φρουτάκια που λειτουργούν προσωρινά αδειοδοτημένοι πάροχοι και κάθε ελληνικό νοικοκυριό έχει πρόσβαση μέσα από ένα Η/Υ. Θα μας πείτε τι έλεγχο έχουν όλοι αυτοί; Με ποιον αυστηρό κανονισμό προστατεύονται οι παίχτες; Συμμετέχουν ανήλικοι σε αυτή τη δραστηριότητα; Καταλαβαίνω ότι είναι δύσκολα ερωτήματα αλλά δυστυχώς κάποιοι συνεχίζουν να επικροτούν αυτή τη δραστηριότητα. Αντίθετα ο νέος Κανονισμός της ΕΕΕΠ είναι πολύ αυστηρός. Έχει ώρα παιξίματος, χρόνο παιξίματος προστασία και αποκλεισμό επαφών παιχτών και άλλα πολλά. Επίσης όσα πρακτορεία δεν τηρούν τους Κανονισμούς της ΕΕΕΠ θα τους επιβάλλονται πρόστιμα μέχρι και αφαίρεση άδειας για πλημμελή τήρηση των κανόνων λειτουργίας. Θα μας πείτε τι από όλα αυτά ισχύει μέχρι σήμερα στα παράνομα φρουτάδικα που κάποιοι θέλουν να διατηρήσουν;

Επειδή ακούμε κατά καιρούς ότι οι προηγούμενοι Κανονισμοί ήταν αυστηρότεροι από το σημερινό θα σας ενημερώσω ότι οι προηγούμενοι κανονισμοί για διαφορετικούς λόγους ο καθένας ήταν απαγορευτικοί γιατί ανάπτυξη των VLT’s στα πρακτορεία μας. Η δομή τους ήταν τέτοια που μόλις 100 από τα 4500 πρακτορεία θα μπορούσαν να εγκαταστήσουν VLT’s. Τη μερίδα του λέοντος σε αυτή τη περίπτωση θα την έπαιρναν πράγματι τα παράνομα φρουτάκια. Οι προηγούμενοι κανονισμοί θέλω να σας πω ότι δεν ευνοούσαν τη σωστή ανάπτυξη των νόμιμων VLT’s γι’ αυτό και απέτυχαν. Κλείνοντας αισθάνομαι την ανάγκη να επαναλάβω ότι τα πρακτορεία μας αποδίδουν ετησίως φόρους άνω των 150 εκατομμυρίων. Αν προσθέσετε σε αυτά τους φόρους που πληρώνει ο ΟΠΑΠ και οι παίχτες φτάνουμε στο 1 δις έσοδα τον χρόνο από αυτή τη δραστηριότητα από τα τυχερά παιχνίδια. Όπως όλοι γνωρίζετε τα έσοδά μας καταγράφονται από το Υπουργείο Οικονομικών και γνωρίζετε τι σημαίνει αυτό. Μηδενική φοροδιαφυγή. Σχεδόν έξι δεκαετίες το πρακτορείο της γειτονιάς αποτελεί μέρος της ελληνικής κουλτούρας και η φυσιογνωμία του δεν έχει αλλοιωθεί από την εξέλιξη των παιχνιδιών. Αυτό φιλοδοξούμε να κάνουμε κύριοι και σήμερα. Οι πράκτορες ΟΠΑΠ ενώνουμε τις δυνάμεις μας με τους κρατικούς φορείς σε αυτό το δύσκολο εγχείρημα με τα VLT’s με στόχο την καταπολέμηση του παράνομου τζόγου, την ενίσχυση των δημοσίων εσόδων ενώ παράλληλα προσδοκούμε την οικονομική τόνωση των πρακτορείων μας.

Κυρίες και κύριοι Βουλευτές, πίσω από κάθε στέκι παράνομου τζόγου … (δεν ακούγεται). Τα VLTs έχουν θέση μόνο μέσα σε επιχειρήσεις που διέπονται από νομιμότητα και διαφάνεια, πληρώνουν φόρους και αποτελούν τα μοναδικά σημεία όπου τηρούνται οι όροι του υπεύθυνου παιχνιδιού για τη μέγιστη δυνατή προστασία του κοινωνικού συνόλου. Αυτά τα σημεία είναι τα πρακτορεία ΟΠΑΠ.

Αυτό το νομοσχέδιο πρέπει να στηριχθεί από όλους. Πραγματικά, δεν καταλαβαίνω ποιος μπορεί, πραγματικά, να αμφισβητήσει αυτό το νομοσχέδιο.

Σας ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κι εμείς ευχαριστούμε.

Ως Πρόεδρος της Επιτροπής, θα κάνω πρώτος ερωτήσεις. Προς τον κ. Πάριο του ΚΕΘΕΑ.

Κύριε Πάριε, είπατε ενδιαφέροντα πράγματα. Εγώ, καταρχάς, είμαι από θέση αρχής και έτσι έχω μάθει εναντίον του τζόγου. Δυστυχώς, στην εποχή μας, ιδιαίτερα με το ηλεκτρικό δεν είμαστε στην παλιά εποχή όπου στα παράνομα καφενεία έπαιζαν άλλα παιχνίδια, τους βούταγαν μετά μαζί με τις καρέκλες και το τραπέζι και τους πήγαιναν κ.λπ.. Τώρα έχουν αλλάξει τα πράγματα.

Το νομοσχέδιο, εάν το έχετε μελετήσει, «προφυλάσσει» και «προστατεύει», όπως είπατε κατά λέξη εσείς, περισσότερο τους χρήστες απ’ ότι μια αγορά, όπως την ξέραμε μέχρι τώρα;

Κύριε Στεργιώτη, πράγματι, το αναφέρατε κι εσείς, για τα νόμιμα VLTs κάνατε ένα νέο κανονισμό. Όμως, για τις παράνομες εταιρείες και ως εκ τούτου για τον παράνομο τζόγο, δεν είχατε επιληφθεί. Για παράδειγμα, η black list που φτιάχνει η επιτροπή και όταν μπαίνει μια εταιρεία μπλόκαρεται το σάιτ και επομένως, δεν μπορεί ένας χρήστης να μπαίνει εκεί.

Εσείς, προχωρήσατε στην ανανέωση της black list;

Κύριε Καραγρηγορίου, σε ποιες ενέργειες προχωρήσατε για το κλείσιμο των παράνομων εταιριών;

Ο κ. Ziegler ανέφερε κάποια στοιχεία. Παρουσιάσατε κάποια στοιχεία. Η ζημία που υφίσταται το ελληνικό δημόσιο και διάφοροι κοινωνικοί φορείς έχει καταγραφεί, έχει υπολογιστεί από ανεξάρτητους φορείς;

Ο κ. Παυλίδης, έχει το λόγο.

ΚΩΣΤΑΣ ΠΑΥΛΙΔΗΣ (Εισηγητής του ΣΥΡΙΖΑ): Στον κ. Γιαννακόπουλο θέλω να κάνω μια ερώτηση, σχετικά με τον κανονισμό των VLTS πως τον αξιολογεί στο πεδίο της αυστηρότητας του, στη σχέση του με τα διεθνή πρότυπα και στην προστασία των παιχτών.

Και επίσης, ήθελα μια γνώμη και από τους δύο ή τρεις Προέδρους πρώην και νυν της ΕΕΕΠ για την μονομερή αλλαγή των κανονισμών, αν είναι διεθνής πρακτική και τι κινδύνους μπορεί να κρύβει για το ελληνικό δημόσιο.

Ευχαριστώ πολύ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Τον λόγο έχει, ο κ. Γεωργαντάς.

ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Ν.Δ.): Ευχαριστώ, κύριε Πρόεδρε.

Ερώτηση πρώτη, η οποία προφανώς είναι προς τον κ. Καραγρηγορίου. Υπάρχει έγκριση από την Γενική Διεύθυνση Ανταγωνισμού της Ευρωπαϊκής Επιτροπής για τις ρυθμίσεις που περιλαμβάνει το παρόν σχέδιο νόμου; Θα θέλαμε να ξέρουμε.

Δεύτερον, επειδή βεβαίως δεν μπορέσαμε αφού τώρα μας δόθηκε η έκθεση της Deloitte, θα ήθελα να μου αναφέρει με δύο λέξεις την σκοπιμότητα της συγκεκριμένης τροποποίησης. Να μου την αιτιολογήσει αν μπορεί, γιατί δεν ήταν εφικτό να κάνω εγώ χρήση της εκθέσεως της εισηγήσεως σήμερα.

Ερώτημα τρίτο. Τα πρακτορεία του ΟΠΑΠ έχουν το δικαίωμα να αναπτύξουν από 1-15 VLTS. Εάν κάνουν αίτηση πολλοί πράκτορες, επειδή τα σημεία είναι πολλά, καταλαβαίνουμε ότι με βάση τον αριθμό των 25.000 παιγνιομηχανημάτων θα υπάρξει ζήτημα. Έχει προβλεφθεί ποια θα είναι η προτεραιότητα στις αιτήσεις αυτές;

Δηλαδή, έχουμε 4.500 σημεία πρακτορεία ΟΠΑΠ. Αν κύριε Πρόεδρε, δούμε ότι κάνουν χρήση προς 5 μηχάνημα το καθένα από τα πρακτορεία, όχι 15 που τους δίνει ο νόμος, καλύπτεται όλο το όριο. Φαντάζομαι, ότι δεν είναι αυτός ο σκοπός του ΟΠΑΠ. Υπάρχει κάποια μέριμνα για αυτό; Θα ήθελα να ξέρω πραγματικά πως εσωτερικώς αυτό το πράγμα θα ρυθμιστεί, γιατί έχει μεγάλη σημασία.

Ερώτηση, επίσης, σε σχέση με τα πρακτορεία. Στα πρακτορεία μπορεί και μπαίνει ενήλικος 18 ετών και άνω. Για να παίξει όμως τα παιγνιομηχανήματα, πρέπει να είναι κάποιος 21 ετών και πάνω. Υπάρχει μέριμνα; Πως θα υπάρχει δυνατότητα να μην χρησιμοποιεί ένας 18χρονος που εισέρχεται μαζί με έναν 22χρονο μέσα σε ένα πρακτορείο την κάρτα του και να παίζει; Ποιος θα το ελέγχει αυτό; Ποιος θα είναι υπεύθυνος γι' αυτό;

Επίσης, μια τελευταία ερώτηση έχω και θέλω πραγματικά μια απάντηση σε αυτήν. Βλέπω ότι πολύ σωστά ο κ. Δημαράς έχει καταθέσει μια τροπολογία, στην οποία αναφέρει συγκεκριμένα ότι υπάρχει επιστολή από τη Διεύθυνση Εσωτερικής Αγοράς της Ευρωπαϊκής Επιτροπής στην οποία αναφέρεται ότι δεν συμφωνεί με τον νέο κανονισμό λειτουργίας των VLTS, που ο οποίος δεν είναι σύμφωνος με την ευρωπαϊκή νομοθεσία σε ό,τι αφορά την προστασία των παιχτών και κάλεσε την ελληνική Κυβέρνηση να μην την εφαρμόσει.

 Από την άλλη, ακούσαμε τον Πρόεδρο της ΕΕΕΠ να λέει ότι είναι το αυστηρότερο πλαίσιο το οποίο υπάρχει στην Ευρώπη και ότι υπάρχει συναίνεση και έγκριση σε αυτό. Θα ήθελα παρακαλώ μία απάντηση, μια διευκρίνιση.

Ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Τον λόγο έχει η κ. Κεφαλίδου.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης-ΠΑ.ΣΟ.Κ.-ΔΗΜ.ΑΡ.): Θέλω να ξεκινήσω με μια παρατήρηση. Κύριε Υπουργέ, φέρατε σήμερα και μας μοιράσατε μια μελέτη με ημερομηνία “9 Ιουνίου 2017”, που σημαίνει ότι καταθέτοντας το νομοσχέδιο τον Αύγουστο του 2017 υπήρχε η μελέτη. Εσείς όμως, βάλατε το νομοσχέδιο και το καταθέσατε στην Επιτροπή, χωρίς καν να μας δώσετε την δυνατότητα να ενημερωθούμε για τα στοιχεία αυτής της μελέτης, που πάρα πολλά πράγματα από ότι καταλαβαίνω απαντήσεις σε ερωτήματα που σήμερα στους φορείς θα αναγκαστούμε να κάνουμε, είναι κομμάτι αυτής της μελέτης. Θα σας έλεγα, λοιπόν, ότι αυτή η αποσπασματικότητα δημιουργεί ένα πρόβλημα.

Το δεύτερο, που επιτρέψτε μου να σας πω, είναι ότι αφού συγχαρώ τον κ. Καμίλ για την προσπάθεια που έκανε να μάθει ελληνικά και σεβόμενος το Ελληνικό Κοινοβούλιο, να απευθυνθεί σε εμάς στα ελληνικά, εσείς μας ενεχειριάζετε μια μελέτη στα αγγλικά. Είχατε απόλυτο χρόνο, είχατε άπλετη δυνατότητα και να το έχετε μεταφράσει και εγκαίρως να μας το έχετε δώσει, για να είναι ουσιαστική σήμερα η συζήτηση που γίνεται στην Επιτροπή.

Ξεκινάω, λοιπόν, με τις ερωτήσεις μου προς την ΟΠΑΠ Α.Ε.. Θέλω, λοιπόν, να σας ρωτήσω το εξής. Αποκτήσατε το δικαίωμα για τα 35.000 VLTs με το νόμο 4002/2011. Πόσα VLT μηχανήματα έχετε θέσει σε λειτουργία μέχρι σήμερα και πόσα από αυτά είναι στα πρακτορεία σας και πόσα από αυτά είναι στα playrooms.

Δεύτερον, αφού υπάρχει η μελέτη της Deloitte που υποστηρίζει αυτούς τους νέους υπολογισμούς, προφανώς υπάρχει και ένα καινούργιο business plan, γιατί έχει αλλάξει το σκεπτικό πλέον της επένδυσης. Θέλω, λοιπόν, να μας πείτε ποια είναι τα βασικά κριτήρια -γιατί δεν προλαβαίνουμε να διαβάσουμε τη μελέτη- πώς προέκυψαν αυτοί οι νέοι υπολογισμοί και ποια είναι η αξία του δικαιώματος VLT σήμερα.

Το επόμενο ερώτημα: Θέλω αν είναι εύκολο να μας πείτε ποια είναι τα πάγια αιτήματα που είχε η ΟΠΑΠ Α.Ε. και αυτά ήταν τα αιτήματα που έθετε στις συναντήσεις της με την Επιτροπή Ελέγχου Παιγνίων. Υπήρξε διαβούλευση με την εταιρεία και το νομοσχέδιο που έρχεται σήμερα καλύπτει θέματα που η ΟΠΑΠ Α.Ε. θεωρεί ότι είναι ζωτικής σημασίας για την επιχείρηση;

Εάν δεν υπήρχε το συγκεκριμένο σχέδιο νόμου, αυτό πρακτικά τι θα σήμαινε για την ΟΠΑΠ; Σε ό,τι αφορά, δηλαδή, τις υποχρεώσεις της με βάση το ν.4002/2011 που ουσιαστικά είναι αυτός που ισχύει και που δίνει τη δυνατότητα στην ΟΠΑΠ να λειτουργήσει.

Σε σχέση με το ηλικιακό: Στα playrooms μπορείτε να μας πείτε τι ισχύει; Από τι ηλικίες, δηλαδή, επιτρέπεται η είσοδος;

Είπατε ότι δημιουργούνται θέσεις εργασίας και ότι αυτές οι νέες θέσεις εργασίας είναι περίπου 1000 στον αριθμό. Μπορείτε να μας πείτε με τι σχέση εργασίας θα είναι; Είναι μερικής απασχόλησης, είναι part time;

Πάω τώρα στον κ. Στεργιώτη. Κύριε Στεργιώτη, εσείς σήμερα στην Επιτροπή ήρθατε και ρίξατε μια «βόμβα», κυριολεκτικά. Μας είπατε, ούτε λίγο ούτε πολύ, ότι αυτό που γίνεται στην Κύπρο και ουσιαστικά έχει ανατρέψει όλη τη διαδικασία νομοθέτησης, κάτι αντίστοιχο γίνεται αυτή τη στιγμή εδώ στην Ελλάδα και ότι το νομοσχέδιο, αν μου επιτρέπετε να μεταφράσω αυτό που είπατε, που είναι στα χέρια μας σήμερα είναι ένα νομοσχέδιο καθ' υπόδειξη της ΟΠΑΠ Α.Ε. και δεν είναι ένα νομοσχέδιο που έχει γράψει το Υπουργείο Οικονομικών, αλλά είναι καθ' υπόδειξη της εταιρίας. Αυτή είναι η πρώτη μου ερώτηση. Θέλω μία διευκρίνιση σε αυτό, γιατί είναι πάρα πολύ σοβαρό αυτό που λέτε.

Επίσης, ουσιαστικά λέτε ότι η εταιρία δεν είχε καμία δυνατότητα με το ν. 4002/2011 να μπορέσει να έρθει στα «ίσα» της, δηλαδή, να μπορέσει με τα 566 εκατομμύρια που έδωσε για αυτά τα δικαιώματα, να έχει και κερδοφορία, έβλεπε ότι μπαίνει «μέσα» και γι' αυτό αναγκαζόμαστε και να μειώσουμε τον αριθμό των VLTs και να αυξήσουμε τον αριθμό των μηχανημάτων που μπαίνουν στα playroom που ουσιαστικά, αν θέλετε να σας πω, είναι αυτό το οποίο είναι άξιο απορίας, διότι εκεί φτιάχνουμε μικρά καζίνο, διότι έρχεται μετά ο κ. Καραγρηγορίου και κάνει τόσο ελαστικό τον κανονισμό, που δίνει τη δυνατότητα ολόκληρα mall, ολόκληρα εμπορικά κέντρα, να γεμίσουν παιχνιδομηχανές και θέλω να σας ρωτήσω, η δική σας επιλογή για Πρόεδρος της Επιτροπής Παιγνίων με ποια διαδικασία έγινε; Πώς αξιολογηθήκατε και κριθήκατε και μπήκατε Πρόεδρος στην Επιτροπή Παιγνίων; Επίσης, επιτρέψτε μου, ποιοι είναι οι λόγοι και ποιο σκεπτικό σας οδήγησε για να κάνετε τις επιλογές που κάνατε για τον κανονισμό που φέρατε και αν πρόλαβε αυτός ο κανονισμός να εφαρμοστεί και τι αποτελέσματα είχε;

Πάμε τώρα στον κ. Καραγρηγορίου. Επίσης, θέλω να σας ρωτήσω κύριε Καραγρηγορίου, με ποιόν τρόπο έγινε η επιλογή σας στη θέση του Προέδρου της Επιτροπής. Γνωρίζω ότι την περίοδο της Προεδρίας του κ. Στεργιώτη ήσασταν μέλος του Διοικητικού Συμβουλίου. Σας ρωτώ, λοιπόν, τι σας οδήγησε στην αλλαγή του Κανονισμού, που είχε μόλις φτιαχτεί και την οποία και εσείς ψηφίσατε θετικά την περίοδο του κ. Στεργιώτη.

Θέλω να μου πείτε τους βασικούς παράγοντες με τους οποίους προκύπτουν οι νέοι υπολογισμοί. Δηλαδή, η νέα μελέτη της DELOITΤΕ, που δεν προλαβαίνουμε, ξανά το λέω, ποιες παραμέτρους θεωρεί βασικές και αν μπορείτε λίγο να μας πείτε, ποιο είναι το business plan. Να το πούμε και αυτό, η αγορά των παιγνίων έχει αλλάξει την τελευταία δεκαετία, δεν είναι δυνατόν να πιστεύει κανείς ότι τα μηχανήματα όταν η τεχνολογία εξελίσσεται είναι αυτά που είναι πριν από δέκα χρόνια.

Δεν θα σας ρωτήσω γιατί η μελέτη αυτή δεν έχει αναρτηθεί και τα οικονομικά στοιχεία δεν τα έχουμε. Σας ρωτάω, λοιπόν, κύριε Καραγρηγορίου, τα αιτήματα της ΟΠΑΠ, ποια αιτήματα σας κατέθεσε η ΟΠΑΠ Α.Ε.; Υπήρξε διαβούλευση μαζί σας και το δημόσιο αν διαπραγματεύτηκε, τι ακριβώς διαπραγματεύτηκε και τι κερδίζει το δημόσιο απ’ αυτή την διαπραγμάτευση.

Επίσης, γιατί πρέπει να αγοραστούν πίσω τα 10 χιλιάδες φρουτάκια. Από τον προηγούμενο νόμο του Αυγούστου του 2018, η ΟΠΑΠ θα έπρεπε αζημίως να επιστρέψει στο ελληνικό δημόσιο, χωρίς να υπάρχει άλλη επιβάρυνση, τα φρουτάκια αν δεν μπορούσε να τα απορροφήσει. Η Επιτροπή δεν προβληματίζεται για τα παιδιά που ουσιαστικά από 17 ετών με άνεση θα πηγαίνουν στα game halls;

Κύριε Τσακαλώτο τις ερωτήσεις μου προς εσάς θα σας τις κάνω αύριο, γιατί και χθες προσπάθησα να σας ρωτήσω κάποια πράγματα, απαντήσεις σαφείς δεν έχω πάρει.

Πάμε τώρα στους πράκτορες. Το παρόν σχέδιο νόμου είναι κάτι το οποίο πιστεύετε ότι προστατεύει το δημόσιο συμφέρον και προστατεύει και την οικογένεια; Ο Κανονισμός δηλαδή του κ. Καραγρηγορίου πιστεύετε ότι λειτουργεί θετικότερα από τους προηγούμενους κανονισμούς που είχατε εσείς ως πράκτορες;

Στον κ. Γιαννακόπουλο δεν θα κάνω ερώτηση, όχι επειδή ήσασταν ο Πρόεδρος της Επιτροπής την περίοδο που ψηφίστηκε ο νόμος, όχι για αυτό. Η ερώτηση που θέλω να σας κάνω είναι, αν την περίοδο που ήσασταν Πρόεδρος, εάν η ΟΠΑΠ σας είχε θέσει θέματα που σήμερα ικανοποιούνται με αυτό το σχέδιο νόμου. Αν είχατε διαπραγματευτεί με την ΟΠΑΠ και αν θέματα που σήμερα ικανοποιούνται με αυτό το σχέδιο νόμου είχαν τεθεί και σε εσάς προς διαπραγμάτευση. Με βάση την εμπειρία σας, τι θα έχανε η ΟΠΑΠ αν δεν ερχόταν αυτός ο νόμος σήμερα; Επιτρέψτε μου και μια ερώτηση, πόσο ανεξάρτητη νομίζετε ότι είναι η Επιτροπή, πόσο ανεξάρτητα λειτουργεί;

Στον κ. Πάριο, τον άφησα τελευταίο θεωρώντας ότι είναι η πιο σημαντική παρέμβαση που γίνεται σήμερα εδώ, εσείς πιστεύετε ή υπάρχει κάποια μελέτη, που να αποδεικνύει ότι η ζημιά για το κοινωνικό σύνολο είναι μικρότερη, όταν στους χώρους αυτών των παιχνιδιών υπάρχουν περισσότερα φρουτάκια; Γιατί ούτε λίγο ούτε πολύ εδώ προσπαθούμε να αναδείξουμε ως το μείζον θέμα ότι από τα 25 πάμε στα 50 και από τα 3 πάμε στα 15. Αυτό πιστεύετε ότι μπορεί να βοηθήσει την ελληνική οικογένεια ή τους εθισμένους ανθρώπους να μπορέσουν να καταπολεμήσουν το πρόβλημα που έχουν;

Επιφυλάσσομαι για ερωτήσεις στον κ. Τσακαλώτο, κύριε Πρόεδρε. Σας ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κυρία Κεφαλίδου, όχι σήμερα στον κύριο Τσακαλώτο.

Το λόγο έχει ο κ. Βαρδαλής.

ΑΘΑΝΑΣΙΟΣ ΒΑΡΔΑΛΗΣ: Δεν έχω ερώτηση.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ο κ. Καμμένος δεν είναι εδώ. Το λόγο έχει ο κ. Καβαδέλλας.

ΔΗΜΗΤΡΙΟΣ ΚΑΒΑΔΕΛΛΑΣ(Ειδικός Αγορητής της Ένωσης Κεντρώων): Ευχαριστώ πολύ κύριε Πρόεδρε.

Θέλω να κάνω μερικές ερωτήσεις προς τον εκπρόσωπο της ΕΕΕΠ. Εάν πιστεύετε ότι είναι επαρκές το νομοσχέδιο στην καταπολέμηση του παράνομου τζόγου και αν έχετε κάποιες τελευταίες επισημάνσεις ή προτάσεις να μας δώσετε.

Η δεύτερη ερώτηση, είναι σε αυτό που αφορά το ελληνικό δημόσιο, τι έξοδα πιστεύετε ότι μπορεί να έχει άμεσα το ελληνικό δημόσιο, και όχι σε βάθος χρόνου, από αύριο δηλαδή; Και εάν θεωρείτε ότι προστατεύεται η αγορά επαρκώς από τους παράνομους παρόχους και αν όχι, τι πρέπει να γίνει για να αποβληθούν εντελώς από την αγορά, οι παράνομοι πάροχοι; Ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Σπυρίδων Δανέλλης.

ΣΠΥΡΙΔΩΝ ΔΑΝΕΛΛΗΣ(Ειδικός Αγορητής του «Ποταμιού»): Έχω καλυφθεί από τα ερωτήματα των συναδέλφων, ένα, όμως, θέλω να προσθέσω ή μάλλον να εντοπίσω και εγώ, προς τον Πρόεδρο της ΕΕΕΠ.

Θεωρείτε ότι το πλαίσιο που προβλέπεται με τις προστατευτικές διατάξεις, είναι συμβατό με την ευρωπαϊκή νομοθεσία; Αυτό είναι το ερώτημα.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Τέλειωσαν οι Εισηγητές και οι Αγορητές.

Το λόγο έχει ο κ. Καραγιαννίδης.

ΧΡΗΣΤΟΣ ΚΑΡΑΓΙΑΝΝΙΔΗΣ: Να κάνω ένα εισαγωγικό σχόλιο. Καταρχάς διακρίνω μια υποκρισία, όσον αφορά αυτά που λέγονται από την αντιπολίτευση και γίνεται και κατανοητό γιατί κλήθηκε ο κ. Στεργιώτης σήμερα να μιλήσει. Θα πω ότι κανονικά πρέπει να παρακολουθεί Εισαγγελέας την εκπομπή, γιατί ο κ. Στεργιώτης άφησε μια «βρωμερή» υπόνοια ότι το Υπουργείο συνεργάστηκε με τον ΟΠΑΠ και έκανε το νομοσχέδιο και μάλιστα ότι ο ΟΠΑΠ υπαγόρευσε το νομοσχέδιο στο Υπουργείο Οικονομικών. Αν μας αν ακούει Εισαγγελέας, παρακαλώ να καταγραφεί αυτή η δήλωσή του, γιατί δεν μπορεί να λέγονται τέτοια πράγματα εδώ μέσα και μ’ αυτή την ευκολία, κιόλας. Όπου έκανε μεγάλη αποκάλυψη, για το τι έγινε στην Κύπρο. Καταλαβαίνω, λοιπόν, γιατί η αντιπολίτευση κάλεσε τον κ. Στεργιώτη εδώ, για να πάει η κουβέντα «αλλού».

ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Ν.Δ.)*:*Εσείς τον καλέσατε, εσείς τον διορίσατε.

Μιλάτε για υποκρισία της αντιπολίτευσης..

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Πράγματι η Ν.Δ. κάλεσε τον κ. Στεργιώτη και τον κ. Γιαννακόπουλο.

ΓΕΩΡΓΙΟΣ ΓΕΩΡΓΑΝΤΑΣ(Εισηγητής της Ν.Δ.): Εγώ ήθελα να θέσω ερωτήματα και τα έθεσα για το θέμα του κανονισμού, για την καθετοποίηση ή όχι, και θα δω τις απαντήσεις.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):Για αυτό το θέμα έγινε ολόκληρη συζήτηση προχτές.

ΧΡΗΣΤΟΣ ΚΑΡΑΓΙΑΝΝΙΔΗΣ: Συνεχίζω προς το Σωματείο των πρακτόρων ΟΠΑΠ. Υπάρχει μια δεύτερη υποκρισία, που λέει ότι καταργήθηκε το ποσό των 80 ευρώ, που είναι το ανώτερο που μπορείς να παίξεις στα VLTs. Θέλω να μου πείτε αν στο Κίνο υπάρχει περιορισμός; Μπορεί, δηλαδή κάποιος να παίξει δύο χιλιάδες ευρώ στο ΚΙΝΟ; Και αντίστοιχα στο Τζόκερ, στο Στοίχημα στο Λόττο; Υπάρχει περιορισμός σ’ αυτά; Για να μην κρυβόμαστε πίσω από το δάχτυλό μας, όταν λέμε ότι καταργήθηκε ο περιορισμός των 80 ευρώ στα VLTs. Είναι σαν κάποιου, να του απαγορεύεις να παίξει παραπάνω από 80 €, και να μην πάει μετά στο παράνομο στοίχημα και να τα παίξει τα υπόλοιπα λεφτά εκεί που δεν υπάρχει κανένας έλεγχος, αλλά την ίδια στιγμή, όμως, δεν έχουμε περιορισμό στο ΚΙΝΟ, στο Τζόκερ κ.τ.λ.

Δεύτερο ερώτημα. Από αυτό που ακούστηκε, ότι τα 100.000 μηχανήματα, η δική σας εκτίμηση είναι ότι είναι παραπάνω, ότι είναι λιγότερα, και πόσα περίπου καταστήματα είναι αυτά που υπάρχουν και έχουν αυτά τα μηχανήματα στην Ελλάδα;

Τρίτη ερώτηση. Θεωρείτε τον κανονισμό αυστηρό; Θεωρείτε ότι έχει κάνει εκπτώσεις αυτός ο κανονισμός σε σχέση με τους προηγούμενους;

Τετάρτη ερώτηση. Θεωρείτε ότι τα πρακτορεία θα μπορέσουν να υλοποιήσουν αυτόν τον κανονισμό;

Πέμπτη ερώτηση. Θεωρείτε ότι όλα αυτά τα καταστήματα μπορούν να υποστηρίξουν 15 μηχανήματα; Ποιος είναι ο μέσος όρος των μηχανημάτων που θα μπορούν να βάλουν;

Έκτη ερώτηση. Ξέρετε κάποια άλλη χώρα που να χρησιμοποιείται το Α.Φ.Μ., για να βγει κάρτα παίκτη; Και αν υπάρχει το Α.Φ.Μ., μπορείτε να μας πείτε αν οι αλλοδαποί μπορούν να παίξουν στην Ελλάδα;

ΓΕΩΡΓΙΟΣ ΓΕΩΡΓΑΝΤΑΣ(Εισηγητής της Ν.Δ)*:* Δεν υπάρχει Α.Φ.Μ., είναι ανακρίβεια.

ΧΡΗΣΤΟΣ ΚΑΡΑΓΙΑΝΝΙΔΗΣ: Αφήστε με να πω αυτό που θέλω.

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών)*:* Δεν παρακολουθείτε τη συζήτηση, δεν παρακολουθείτε το τι είπαμε.

ΓΕΩΡΓΙΟΣ ΓΕΩΡΓΑΝΤΑΣ(Εισηγητής της Ν.Δ.): Αν ήθελα να κάνω «σόου», θα το’ κανα.

Αν υπάρχει το Α.Φ.Μ., μπορούν οι αλλοδαποί, που έρχονται στην Ελλάδα, να παίξουν αυτά τα παιχνίδια; Και κλείνω με αυτό, επειδή μας παρακολουθούν και οι πράκτορες των πρακτορείων του ΟΠΑΠ, στη χώρα. Aς είμαστε λίγο προσεκτικοί στο τι λέμε.

Σας ευχαριστώ.

ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ (Πρόεδρος της Επιτροπής): Ευχαριστούμε τον κύριο Καραγιαννίδη. Το λόγο έχει ο κ. Θεοχάρης.

ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ: Ευχαριστώ πολύ, κύριε Πρόεδρε.

Νομίζω ότι είναι 4-5 τα ζητήματα, τα οποία τίθενται και καλό θα είναι, με διευκρινιστικές ερωτήσεις, να προσπαθήσουμε να βοηθήσουμε στην καλύτερη κατανόηση των ζητημάτων αυτών. Τι θα μας ενδιέφερε, εμάς ως Βουλευτές και νομίζω, το δημόσιο συμφέρον; Πρώτα απ' όλα, να βγαίνουν οι επενδύσεις, οι οποίες γίνονται στη χώρα μας. Είναι προφανές ότι οι επενδύσεις, οι οποίες - και από την άποψη της εικόνας της χώρας για οποιαδήποτε ιδιωτικοποίηση κάνει και στην πραγματικότητα να το κάνει με έναν τέτοιο τρόπο, ώστε να μην μπορεί να αξιοποιηθεί, αυτό το οποίο έχει ιδιωτικοποιηθεί, προφανώς, δεν δημιουργεί ένα σωστό πλαίσιο για την ικανότητα της χώρας μας να προσελκύει επενδύσεις.

Εδώ, να θυμηθούμε ότι όταν έπρεπε να κλείσει ένα μνημόνιο, έγινε μια ιδιωτικοποίηση, με τον τρόπο που έγινε. Μας περιέγραψε πολύ καλά, ο κ. Γιαννακόπουλος, τις παλινδρομήσεις, το πέρα-δώθε, τι γινόταν στο νομοσχέδιο, πώς ήρθε, πώς προχώρησε και τελικά, πώς κατέληξε αυτό το νομοσχέδιο και νομίζω, ότι οι παράμετροι όλες μπήκαν, μάλλον, πολύ βιαστικά και πολύ μπερδεμένα και έτσι, δεν μπορέσαμε να προχωρήσουμε.

Συνεπώς, η ερώτηση, σε σχέση με αυτό το ζήτημα, θα ήταν και στους τρεις - τον πρόεδρο και τους δύο πρώην προέδρους της Επιτροπής, της Ε.Ε.Ε.Π., κατά πόσον όλες αυτές οι αλλαγές του κανονισμού, τελικά, βοήθησαν ή δεν βοήθησαν να πραγματοποιηθεί μια επένδυση, η οποία είχε ιδιωτικοποιηθεί και καλώς ή κακώς, το ελληνικό δημόσιο πήρε κάποια έσοδα, για να μπορέσει να προχωρήσει, σε μια τόσο δύσκολη δημοσιονομική περίοδο.

Το δεύτερο ζήτημα είναι η νομιμότητα και η σχέση με τον παράνομο τζόγο. Είναι προφανές, ότι το πρώτο και το δεύτερο είναι συνδεδεμένα. Όσο πιο πολύ χτυπάμε τον παράνομο τζόγο - και εδώ, θα συμφωνήσω και με τα ζητήματα της υποκρισίας, - είναι υποκρισία να θεωρούμε ότι δεν υπάρχει παράνομος τζόγος ή απλώς, απαγορεύουμε το νόμιμο τζόγο και άρα, δεν θα υπάρχει καθόλου τζόγος. Στην πραγματικότητα, ο τζόγος θα διοχετευθεί σε παράνομους τομείς. Λοιπόν, πρέπει, στο βαθμό που μόνο η πολιτεία κάνει ό,τι μπορεί, για να μειώσει -και το λαθρεμπόριο, σε άλλες περιπτώσεις- και τον παράνομο τζόγο, εδώ, θα μπορέσει και φυσικά, σε αυτή τη δημοσιονομική συγκυρία, να πάρει δημόσια έσοδα και να σταματήσει τις μειώσεις των συντάξεων, της αύξησης του φόρου και όλα αυτά τα άσχημα πράγματα, που κάνει.

Επίσης, το κυριότερο, θα μπορέσει να επιτρέψει οι επενδύσεις, οι οποίες γίνονται, να είναι παραγωγικές και τελικά, να μη χρειάζεται να ερχόμαστε και να αλλάζουμε, κάθε τρεις και λίγο, αυτού του είδους τις παραμέτρους. Η ερώτηση, λοιπόν, εδώ, είναι και προς τους τρεις Προέδρους και είναι η εξής: Τι έκαναν, επιτέλους και ποια ήταν τα αποτελέσματα; Είχαμε αποτελέσματα, στη μείωση του παράνομου τζόγου και στα «φρουτάκια», που κάποιοι τα πάνε μέχρι και στο 1 δισ.;

Τρίτο θέμα είναι ο ανταγωνισμός. Εδώ, νομίζω ότι όλοι θα συμφωνήσουμε, ότι δεν θέλουμε ανταγωνισμό. Ο ανταγωνισμός θα οδηγήσει σε διαφημίσεις, σε προσπάθεια προσέλκυσης πελατών, ένας με τον άλλον και στην πραγματικότητα, θα εντείνουμε τα προβλήματα εθισμού, που έχουν οι παίκτες. Νομίζω ότι, σε αυτή την κατεύθυνση, το νομοσχέδιο βελτιώνει τα πράγματα.

Και εδώ, θα ήθελα να δω αν υπάρχουν άλλες προτάσεις, από το ΚΕΘΕΑ, κυρίως, για το τι άλλο θα μπορούσε, εκτός από τις δικές τους αρμοδιότητες, να γίνει, ώστε να μειωθεί ο εθισμός των παικτών.

Το επόμενο σημείο - και αυτό σχετικό είναι - η βοήθεια στους παίκτες. Νομίζω, κύριε Υπουργέ, να δείτε πώς μπορούμε να στηρίξουμε περισσότερο το ΚΕΘΕΑ, πως μπορούμε θεσμικά να βάλουμε ή κάποιο ποσό από τα χρήματα, τα οποία παίρνετε από τη φορολόγηση του τζόγου, να πηγαίνει για τη στήριξη αυτών των δομών, ρητά, ή να υπάρχουν υποχρεώσεις στις εταιρείες, για να τους στηρίξουν.

Σχετικά με την επέκταση του χρόνου και τη μελέτη της Ντελόιντ. Κατά την άποψή μου, όλες οι αλλαγές είναι προς τη θετική κατεύθυνση, όμως εδώ έχουμε και την επέκταση του χρόνου και τίθεται ένα ζήτημα, κατά πόσον θα πρέπει να είναι αυτή η επέκταση ή κάποια άλλη.

Το πρώτο σημείο είναι ότι εδώ έχουμε μια μελέτη, η οποία πρέπει να αποδείξει και στην Ε.Ε., ότι δεν έχουμε κρατική βοήθεια, ότι δεν έχουμε state aid. Συνεπώς, κύριε Υπουργέ, πρέπει να μας πείτε, εάν πράγματι είμαστε εντάξει σε σχέση με τις υποχρεώσεις μας, διότι εάν είμαστε εντάξει, τότε μπορώ εγώ καλόπιστα να δεχτώ ότι είναι εύλογη η επέκταση αυτού του χρόνου, αλλιώς ίσως θα πρέπει να είναι μικρότερη ή μεγαλύτερη και δεν θέλουμε φυσικά να ανοίξουμε ζητήματα.

Το τελευταίο ερώτημα απευθύνεται προς τον κ. Στεργιώτη. Άκουσα να λέει ότι σ' αυτή τη μελέτη πρέπει να προσέξουμε τις υποθέσεις. Εγώ, διαβάζοντας πολύ γρήγορα τη μεθοδολογία - θα συμφωνήσω με τη συνάδελφο, ότι θα έπρεπε να μας τη δώσετε νωρίτερα για να έχουμε το χρόνο να τη μελετήσουμε - βλέπω ότι κάνει μια ανάλυση με τις ίδιες παραδοχές με την προ του νομοσχεδίου κατάσταση και με την επόμενη κατάσταση. Συνεπώς, εφόσον οι παραδοχές είναι ίδιες και ουσιαστικά αλλάζει μόνο ο χρόνος και ο αριθμός των μηχανημάτων, δεν μπορώ να καταλάβω γιατί επηρεάζουν. Να μας διασαφηνίσετε, τι είναι αυτά που λέτε σε σχέση με τη μελέτη αυτή, η οποία κλείνει, κατά την άποψή μου, εάν είναι σωστή, το ζήτημα της επέκτασης.

Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Χρήστος Αντωνίου, Δημήτρης Βέττας, Γιάννης Γκιόλας, Γιώργος Δημαράς, Μαρία Θελερίτη, Αφροδίτη Θεοπεφτάτου, Χρήστος Καραγιαννίδης, Γεώργιος Πάλλης, Δημήτριος Μάρδας, Αλέξανδρος Μεϊκόπουλος, Αθανάσιος Μιχελής, Μάκης Μπαλαούρας, Ελένη Αυλωνίτου, Χρήστος Μπγιάλας, Αστέριος Καστόρης, Σάκης Παπαδόπουλος, Κώστας Παυλίδης, Γιάννης Σηφάκης, Νίκος Συρμαλένιος, Αλέξανδρος Τριανταφυλλίδης, Ελευθέριος Αυγενάκης, Απόστολος Βεσυρόπουλος, Νικόλαος – Γεώργιος Δένδιας, Γεώργιος Καρασμάνης, Δημήτριος Σταμάτης, Κωνσταντίνος Χατζηδάκης, Γεώργιος Αρβανιτίδης, Χαρά Κεφαλίδου, Ευάγγελος Καρακώστας, Ηλίας Παναγιώταρος, Αθανάσιος Βαρδαλής, Κωνσταντίνος Κατσίκης, Δημήτριος Καβαδέλλας, Σπυρίδων Δανέλλης και Νικόλαος Νικολόπουλος.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Μάρδας.

ΔΗΜΗΤΡΙΟΣ ΜΑΡΔΑΣ: Κύριε Πρόεδρε, αγαπητοί συνάδελφοι, μακάρι να είχαμε μια κοινωνία χωρίς τυχερά παιχνίδια και μια χώρα χωρίς παράνομο τζόγο. Δηλώνοντας ότι δεν είμαι καν επισκέπτης των καζίνο και των πρακτορείων του ΟΠΑΠ, που τα επισκέπτομαι λίγο τα Χριστούγεννα ή όταν υπάρχει κάποιος συνταρακτικός αγώνας που παρουσιάζει ενδιαφέρον, τέσσερεις με πέντε φορές τη χρονιά, οι ερωτήσεις που σας κάνω δεν έχουν σχέση με τα όποια πάθη υπάρχουν και σχετίζονται είτε με τα καζίνο είτε με τον ΟΠΑΠ.

Έχω κάποιες ερωτήσεις για τον κ. Στεργιώτη, ο οποίος, όπως μας δήλωσε, προέρχεται από τον κόσμο των καζίνο, εννοώ ότι ήταν υπάλληλος σε καζίνο.

Θίγονται τα καζίνο από τη νέα δομή, έτσι όπως διαμορφώνεται με αυτό το νομοσχέδιο, δηλαδή με τα 35.000 ή με 25.000 φρουτάκια; Εάν ναι, ποια δομή τα θίγει περισσότερο, αυτή των 35.000 με τα 25 φρουτάκια, ανά κατάστημα ή αυτή των 25.000 με τα 50 φρουτάκια, ανά κατάστημα;

Δεύτερον, γιατί βρεθήκατε στο Διοικητικό Δικαστήριο του Λονδίνου, όταν είχατε ανάλογη θέση στην ΕΕΕΠ; Μήπως με τις διατάξεις του δικού σας κανονισμού ουσιαστικά παραβιάζετε τη σύμβαση του 2011, υπέρ των καζίνο ή υπέρ των παράνομων VLTs;

Θέλω να θέσω μια ερώτηση στον Διευθύνοντα Σύμβουλο του ΟΠΑΠ.

Αυτά τα καταστήματα που λειτουργούν τώρα, τα αμιγή καταστήματα, μπορούν να βάλουν 50 VLTs, έχοντας υπόψη τη χωροταξική δυνατότητα που είχαν, καθώς όταν άνοιξαν είχαν κατά νου τα 25; Γιατί, εάν δεν μπορούν να βάλουν 50, σ' αυτή την περίπτωση, επί της ουσίας, μειώνονται τα VLTs κάτω από 25.000.

Μια ερώτηση, σχετικά με τα πρακτορεία του ΟΠΑΠ. Τα υφιστάμενα καταστήματα, με τους χώρους που διαθέτουν, τα διαχωριστικά που πρέπει να βάλουν και ό,τι άλλες υποχρεώσεις σχετίζονται με τη νέα δομή, μπορούν να βάλουν 15 VLTs; Γιατί, εάν τα υφιστάμενα καταστήματα δεν μπορούν και αυτά να βάλουν 15 VLTs, τότε πάλι επί της ουσίας κατεβαίνουμε κάτω από τα 25.000 VLTs.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κύριος Δημαράς.

ΓΕΩΡΓΙΟΣ ΔΗΜΑΡΑΣ: Ήθελα να κάνω δύο ερωτήσεις προς τον Πρόεδρο του ΚΕΘΕΑ, για να μας πει τι θα άλλαζε στο νομοσχέδιο για τη μεγαλύτερη προστασία εθισμού των πολιτών και ιδιαίτερα της νεολαίας. Επίσης, τι λέει για τα όρια που δεν τίθενται, όσο αφορά την επιτρεπόμενη ζημία ανά παρτίδα, για τον καθορισμό μέγιστου χρηματικού επάθλου και για τον καθορισμό μέγιστου ημερήσιου ορίου ζημίας ανά παίκτη; Προς τους τρεις προέδρους, τον κύριο Στεργιώτη, τον κύριο Γιαννακόπουλο και τον κύριο Καραγρηγορίου, έχουμε 30% μείωση του αριθμού των μηχανημάτων, από 35.000, σε 25.000. Αυξάνουμε το χρόνο 80%, από 10, σε 18 έτη. Θέλω μια εκτίμηση. Ο ΟΠΑΠ ζημιώνεται ή ωφελείται από τις νέες ρυθμίσεις σε μακροχρόνια βάση, δηλαδή συνολικά; Πραγματικά, έχω αυτό το ερώτημα και θα ήθελα την κρίση σας.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κύριος Παπαδόπουλος.

ΣΑΚΗΣ ΠΑΠΑΔΟΠΟΥΛΟΣ: Νομίζω ότι οφείλουμε, με τα ερωτήματά μας, να αποσαφηνίσουμε το τοπίο πάνω στο οποίο η Βουλή θα πάρει αποφάσεις. Ένα πρώτο ζήτημα στο οποίο ακούμε αντιφατικά σχόλια είναι το αν η Ευρωπαϊκή Επιτροπή έχει εγκρίνει τον τρόπο με τον οποίο σχεδιάζουμε να νομοθετήσουμε τον κανονισμό που έχει υποδειχθεί. Ακούσαμε από τον κύριο Καραγρηγορίου ότι έχουμε την έγκριση της Ευρωπαϊκής Επιτροπής, αλλά άλλοι ισχυρίζονται ότι δεν υπάρχει έγκριση. Νομίζω ότι οφείλουμε να έχουμε σαφείς απαντήσεις.

Δεύτερο ζήτημα, άκουσα ότι, επί προηγούμενης Κυβέρνησης, υπήρξε πρόταση για αύξηση του αριθμού στα 50.000. Ευσταθεί; Τρίτο ζήτημα, προς τον εκπρόσωπο του ΚΕΘΕΑ, ως γιατρός έχω την αίσθηση ότι ο εθισμός γίνεται εκεί κυρίως που υπάρχει ο παράνομος τζόγος, παρά εκεί που γίνεται επίσημα με κανονισμούς και με όλες τις προβλεπόμενες διατάξεις η συμμετοχή σε τυχερά παιχνίδια. Επειδή μπορώ να πω ότι ήμουν εθισμένος και εγώ στα φοιτητικά μου χρόνια σε κάποια μορφή τυχερών παιχνιδιών, νομίζω ότι το ζήτημα το οποίο συζητάμε πρέπει να αποσαφηνιστεί στο κατά πόσο δίνουμε αντικίνητρα στη συμμετοχή στον παράνομο τζόγο, ώστε να μπορούμε να πούμε πόσο συμβάλουμε και στην καταπολέμηση του εθισμού.

Η ερώτηση είναι προς τον κύριο Στεργιώτη. Επί των ημερών του καταπολεμήθηκε ο παράνομος τζόγος; Έγιναν αποφασιστικά βήματα για να σταματήσουν οι Έλληνες να πηγαίνουν στη Βουλγαρία ή στα Σκόπια για να παίξουν σε καζίνο; Υπήρξαν αποτελεσματικά μέτρα επί της συνέχισης των διοικήσεων; Την ίδια ερώτηση κάνω και στον κύριο Γιαννακόπουλο και στον κύριο Καραγρηγορίου. Τώρα έχουμε αποτελεσματικά μέτρα καταπολέμησης του παράνομου τζόγου; Μπορούμε να πούμε, δηλαδή, ότι, νομοθετώντας αυτό το πλαίσιο, έχουμε μια αποφασιστική τομή, ώστε και τα δημόσια έσοδα να χρησιμοποιηθούν για εκεί που πραγματικά υπάρχουν κοινωνικές ανάγκες, όπως άκουσα από τον κύριο Υπουργό; Είναι μια πρόταση, όταν θα φτάσουμε στη συζήτηση στη Βουλή, για το τι κοινωνικές ανάγκες μπορούν να πιάσουν τα χρήματα τα οποία θα παίρνει επίσημα το Κράτος από έναν εθισμό, ο οποίος, δυστυχώς, δεν εξαφανίζεται. Ευχαριστώ πολύ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κύριος Νικολόπουλος.

ΝΙΚΟΛΑΟΣ ΝΙΚΟΛΟΠΟΥΛΟΣ: Κύριε Πρόεδρε, δεν το είπα για να θίξω τον κύριο Γιαννακόπουλο που παρεξηγήθηκε, γιατί είπα ότι ο κύριος Γιαννακόπουλος ήταν ο στενός συνεργάτης του κυρίου Βενιζέλου, αλλά το είπα γιατί είχα πολύ καιρό να τον δω. Άλλωστε, από τα χρόνια της νιότης μας, πριν έρθει ο Κωστής Χατζηδάκης, ήταν στην εκτελεστική επιτροπή της ΟΝΝΕΔ και από τα σημαντικά στελέχη ο κύριος Γιαννακόπουλος. Καλώς ήλθατε, κύριε Γιαννακόπουλε.

Το πρώτο ερώτημα είναι προς τον ΟΠΑΠ. Πρώτη φορά με αυτή την κυβέρνηση βάλατε τα ζητήματα της αλλαγής του κανονισμού; Και πριν προσφύγετε και σε όργανα εκτός Ελλάδος και λέγοντας ότι θα ζητήσετε και αποζημιώσεις γιατί δεν εφαρμόζονται οι συμβάσεις, είχατε μιλήσει με τους άλλους τους προηγούμενους κυβερνώντες; Δεύτερον, εσείς αυτά τα μηχανάκια υπογράψατε με την σημερινή κυβέρνηση; Υπογράψαμε μήπως με την κυβέρνηση του κυρίου Παπανδρέου, του κυρίου Σαμαρά, του κυρίου Βενιζέλου; Έτσι έχουν τα πράγματα γιατί πραγματικά, ενώ έχω τόσα χρόνια εδώ στη Βουλή δεν έχω καταλάβει τι γίνεται ακριβώς;

Επίσης, ήθελα να ρωτήσω τον ΟΠΑΠ, οι προηγούμενοι τι σας έλεγαν για όλα αυτά; Εσείς τα φέρατε από την Τσεχία ήταν δική σας ιδέα ή το κράτος ήταν που είχε την πρωτοβουλία; Θέλω να ρωτήσω εξακολουθούν και είναι συνεταίροι σας ο κύριος Μελισσανίδης και ο κύριος Κοπελούζος; Στην εταιρεία συμμετέχουν και εάν το κράτος, η πολιτεία, δεν συμφωνούσε μαζί σας, εσείς θα διεκδικούσατε πόσα χρήματα από το ελληνικό δημόσιο και τι απαντούσαν οι κύριοι Στεργιώτιδες ότι δεν τους νοιάζει πόσα θα πληρώσουμε;

Υπήρξε μια συνάδελφος στην προηγούμενη συνεδρίαση και είπε για τους στενούς της δεσμούς με το Καρπενήσι. Πείτε πόσα πρακτορεία ΠΡΟΠΟ έχετε και αν εκεί για μια τόσο μικρή πόλη-κωμόπολη θα έλεγα, μπορεί να υπολογίζει ότι όσα πρακτορεία έχετε θα είναι επί 15 μηχανήματα, έτσι θα είναι; Θέλω να πω κάτι γενικότερο, ο μέσος όρος -το είπε και άλλος συνάδελφος- ποιος θα είναι στα καταστήματα του ΟΠΑΠ, του ΠΡΟΠΟ, τι αιτήσεις έχετε και ακόμα;

Στα Χανιά λειτουργούν αυτά τα καινούργια μηχανήματα; Υπάρχουν καταγγελίες, υπάρχουν αντιδράσεις, δημοσιεύματα, γιατί πάλι η συναδέλφισσα μας είπε ότι έχει στενούς δεσμούς με τα Χανιά και ανησύχησε για την τοπική κοινωνία. Σας ερωτώ λοιπόν, εάν έχετε τέτοιες διαμαρτυρίες; Θέλω να ρωτήσω επίσης τον κύριο Καραγρηγορίου αλλά και τον κύριο Στεργιώτη. Σας ρώτησαν και άλλοι για το τι κάνατε για τον παράνομο τζόγο; Εγώ θέλω να σας ρωτήσω σας έχει καλέσει εσάς η εισαγγελέας, τώρα που κάλεσε κάποιες κυρίες της υψηλής κοινωνίας, των γνωστών μεγαλοεκδοτών, μεγαλοκαναλαρχών, εσάς σας κάλεσαν; Μήπως είναι κάποιος από εσάς υπόδικος; Μήπως ο κύριος Στεργιώτης για παράδειγμα; Όταν λέει αν είναι αλήθεια, και θα σας καταθέσω για να τη δείτε κύριε Στεργιώτη την ερώτηση, που υπέβαλα τότε στο Κοινοβούλιο και έχω σε εισαγωγικά, τι είπε ο κύριος Στεργιώτης σε Συνέδριο του Πανεπιστημίου Πελοποννήσου με θέμα, «τυχερά παίγνια στην Ελλάδα» λέει επί λέξει, «καθόμαστε και ανεχόμαστε παρανομίες εν γνώσει μας κύριε Πρόεδρε, έχουμε εταιρείες του διαδικτύου 24 και δεν βλέπω να προχωράει τίποτα. Παίρνω δικογραφίες σαν Προέδρος της ΕΕΠ από την Αστυνομία για καραμπινάτες παρανομίες, σε ποινικά δικαστήρια, για κακουργήματα, και γίνεται ένας τραγέλαφος και δεν μπορώ να κάνω τίποτα».

Θα σας το καταθέσω για να απαντήσει ο κ. Στεργιώτης επ’ αυτού, συνεχίζοντας με το εξής ερώτημα. Είναι αλήθεια ότι στα χέρια σας, κ. Στεργιώτη, είχατε πορίσματα των ελέγχων, τουλάχιστον για δύο εταιρείες του μεταβατικού καθεστώτος, σύμφωνα και με τον κοινοβουλευτικό έλεγχο, αλλά και με δημοσιεύματα της εποχής;. Θα καταθέσω, κύριε Πρόεδρε, τα δημοσιεύματα, που έλεγαν ότι δεν έπρεπε αυτές να έχουν αδειοδοτηθεί και παραβίαζαν το νόμο. Εάν όντως τα είχατε αυτά και δεν πράξατε τα δέοντα, δεν σας έχει καλέσει ακόμα εσάς Εισαγγελέας ή σας έχει καλέσει; Ρωτάω, επίσης, τον διάδοχό σας. Μην γελάτε, είστε στη Βουλή των Ελλήνων. Δεν είστε στο καζίνο Λουτρακίου.

Κύριε Καραγρηγορίου, εσείς για αυτή την περίπτωση που ρώτησα τον κ. Στεργιώτη, τι κάνατε; Τα ίδια; Το κουκουλώσατε; Κάνατε πλάτες σε αυτούς που λέτε ότι τους ξέρετε. Λέτε ότι έχετε καταγγελίες έγγραφες; Θέλω να σας ρωτήσω, έχετε υπόψη σας- και θα καταθέσω τα επίσημα πρακτικά της Βουλής, κύριε Πρόεδρε. Λέει ο Υπουργός Οικονομικών, η Επιτροπή Παιγνίων διενεργεί ελέγχους, για να εντοπίσει σελίδες, μέσα από τις οποίες παρέχονται παράνομα τυχερά παιχνίδια. Έχουμε την Επιτροπή Παιγνίων να ελέγχει, δηλαδή είναι ευθύνη της η νόμιμη λειτουργία των εταιριών παροχής τυχερών παιγνίων και φτιάχνει τη λεγόμενη black list για όσες εταιρείες συλλαμβάνονται να έχουν παράνομα παιχνίδια.

 Στα ίδια λοιπόν πρακτικά και στην ίδια σελίδα πιο κάτω λέει ότι ο φόρος- γιατί κάποιοι έκαναν ότι δεν έβλεπαν, είχαν κλειστά τα μάτια και τα αυτιά τους- που πλήρωσαν αυτές, ήταν το 2012 από 24 εταιρείες 31.179 ευρώ. Το 2013 ήταν 5.179 ευρώ. Κάποιοι εδώ, αν δεν το ξέρουμε να το μάθουμε, εάν θέλουμε να συνεχίζεται αυτό το καθεστώς, δηλαδή της ασυδοσίας, για να εμφανίζονται κάποιοι ως νέοι καναλάρχες ή ως νέοι εκδότες με αυτά εδώ τα χρήματα. Το 2014 εισπράξαμε 27.366 ευρώ. Αυτά τα λέει ο Υπουργός Οικονομικών. Τα προβλήματα, κλείνει, που έχουμε εντοπίσει μέχρι στιγμής είναι ότι έχουμε διαδικτυακό τζόγο στην Ελλάδα, που παρέχεται από εγκαταστάσεις που βρίσκονται σε off shore δικαιοδοσίες, όπως είναι η νήσος Μαν και οι ολλανδικές Αντίλλες και υπάρχουν ευθύνες για αυτούς κλπ., κλπ..

Ήθελα λοιπόν να ρωτήσω και τους τρεις προέδρους τώρα. Θέλω να απευθυνθώ και στους τρεις. Εσείς τι κάνατε για αυτό; Είχατε ευθύνη να κάνετε κάτι; Ξέρατε ότι γίνεται αυτό το όργιο; Και η ερώτηση τώρα είναι ευθεία. Εμάς τους Βουλευτές, εσείς με την εμπειρία που κουβαλάτε τι μας λέτε; Να μην ψηφίσουμε; Να την αφήσουμε έτσι στην ασυδοσία; Και όσο καιρό κάποιοι το καθυστερούσαν, ποιοι τα «κονομάγανε»; Γιατί θα πρέπει να καταλάβουμε- και εγώ να καταλάβω- για να δω τι θα ψηφίσω. Έχουν δίκιο εκείνοι που υπογράψανε και πουλήσανε τον ΟΠΑΠ του Κωνσταντίνου Καραμανλή και τώρα έρχονται και από πάνω; Να μην ψηφίσω και εγώ λοιπόν. Αν δεν ψηφίσω εγώ, τι θα γίνει; Είναι περισσότερα τα μηχανάκια που λειτουργούν από όσα σήμερα νόμιμα λέμε; Αυτό να μας το απαντήσετε και οι τρεις παρακαλώ.

Γιατί από εσάς θα διαμορφώσω, τουλάχιστον εγώ γνώμη, τι να ψηφίσω. Αλλά και επιπλέον, γιατί για άλλη μια φορά θα το πω και θα το κάνω, όπως το έκανα για όλους. Όταν ο κ. Μπόμπολας ενοχλήθηκε, γιατί λέγεται ότι είναι πίσω από τη Στοίχημαν και δεν ξέρω ποιες άλλες.

Όταν παραιτήθηκα από υπουργός ο κ. Μπόμπολας, δύο ημέρες μετά, την πρώτη Κυριακή, με είχε πρωτοσέλιδο στο «Έθνος», με ψεύτικα στοιχεία. Του καταβλήθηκαν 18 μήνες φυλακή. Ο πατέρας και ο γιός Μπόμπολας. Και στο Εφετείο. Σήμερα θα κάνω το ίδιο. Από τις απαντήσεις σας και από το πλήθος των ερωτημάτων που έχω φέρει, σχετικά με όσους ευθύνονται, γιατί έχασε το Δημόσιο εκατοντάδες εκατομμύρια ευρώ. Τολμούν να έρχονται εδώ. Πιστεύουν ότι δεν καταλαβαίνουμε ποιανού το ρόλο παίζουν. Εγώ ρωτώ ευθέως τον κ. Στεργιώτη: Γιατί κάνατε όλα αυτά όλο αυτό τον καιρό; Γνωρίζατε τον κοινοβουλευτικό έλεγχο. Έχω εδώ απάντηση του κ. Στεργιώτη. Δεν τα ακούει πρώτη φορά αυτά ο κ. Στεργιώτης. Τα έγραφαν οι εφημερίδες, όπως το «ΒΗΜΑ», το «ΠΡΩΤΟ ΘΕΜΑ». Θα σας τις καταθέσω. Τα έγραφαν, όμως ο κ. Στεργιώτης δεν απαντούσε. Σιωπούσε. Μήπως κ. Στεργιώτη, η προηγούμενη επαγγελματική σας σταδιοδρομία για πολλά χρόνια στα καζίνο ήταν εκείνη, που τελικά, σας δυσκόλευε να λειτουργήσετε υπέρ του Δημοσίου και να χάνει το Δημόσιο 300 με 400 εκατ. ευρώ το χρόνο;

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Τον λόγο έχει ο κ. Βέττας.

ΔΗΜΗΤΡΗΣ ΒΕΤΤΑΣ: Έχουν τεθεί οι 9 από τις 10 ερωτήσεις που ήθελα να κάνω. Είναι κοινές ερωτήσεις, διότι το θέμα είναι ξεκάθαρο. Θέλω, όμως, να απευθύνω μια ερώτηση, στον κ. Στεργιώτη. Κύριε Στεργιώτη, επειδή είναι μείζον πολιτικό θέμα η αναφορά σας ότι σε αυτή την Κυβέρνηση υπεδείχθη νομοσχέδιο. Νομίζω ότι είναι επιπόλαιη η άποψή σας. Έχετε την ευκαιρία και το χρόνο να την αποσύρεται κατά τη διάρκεια της συζήτησή μας. Σας το λέω αυτό, διότι θα μπορούσα με την ίδια επιπολαιότητα να ισχυριστώ το εξής: Επειδή προέρχεστε από το χώρο των καζίνων και βλέποντας ότι 10 με 15 ημέρες μετά την τοποθέτησή σας, με την απόφασή σας στις 24/07/15, που αναρτήθηκε σε άρθρο στις 26/10, προστίθεται στο άρθρο 45 ότι: «η απόσταση από τα ήδη λειτουργούντα καζίνο πρέπει να είναι μεγαλύτερη ή ίση των 5 χλμ.». Θέλω, λοιπόν, να πω, υπήρξε πρόθεση να δημιουργηθεί πόλεμος μεταξύ των καζίνο και των πρακτόρων του ΟΠΑΠ από τη δική σας πλευρά; Είδατε πόσο εύκολα μπορώ και εγώ να καταγγείλω ή να έχω μία κακή άποψη. Έτσι βλέποντας αυτό, ως βουλευτής, αλλά κυρίως ως πολίτης που δεν έχω σχέση με τον τζόγο – όπως θεωρώ και οι περισσότεροι – θα μπορούσα εύκολα να το σκεφτώ.

Τέλος, θεωρώ ότι όλοι συμφωνούμε στις απόψεις του ΚΕΘΕΑ. Δεν έχω άλλη ερώτηση. Αυτή ήταν η βασική μου ερώτηση. Κάτι μένει στο μυαλό μου ότι παίξατε ένα ρόλο εδώ αλλάζοντας έναν κανονισμό δύο – τρείς ημέρες μετά την είσοδό σας, χωρίς να έχετε ήδη μια μελέτη για το που πορεύεται ο νέος κανονισμός, χωρίς ουσιαστικά να έχετε συζητήσει με κανέναν και χωρίς να έχει συσταθεί καν η Επιτροπή Ελέγχου για το νέο κανονισμό που φέρατε.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Τον λόγο έχει η κυρία Αυλωνίτου.

ΕΛΕΝΗ ΑΥΛΩΝΙΤΟΥ: Σήμερα πραγματικά νιώθω ότι συζητάμε με τους αρμόδιους φορείς ένα νομοσχέδιο πάρα πολύ σύνθετο και πολύ δύσκολο για εμάς τους βουλευτές, γιατί καλούμαστε να βρούμε τη «χρυσή τομή», ανάμεσα στο πως θα προστατευτούν οι πολίτες από τον εθισμό στον τζόγο, και περισσότερο οι ενήλικοι, αλλά και πως το Δημόσιο πραγματικά να μην χάνει έσοδα από τον παράνομο τζόγο που καλά κρατεί.

Καταρχάς, θέλω να ρωτήσω τον κ. Καραγρηγορίου, πως νιώθει ότι μπορεί να ισορροπήσει μια Ρυθμιστική Αρχή, η Επιτροπή Εποπτείας και Ελέγχου Παιγνίων, μεταξύ της ανάπτυξης των αντικειμένων, των οποίων εποπτεύει, αλλά και της προστασίας των πολιτών, όπου πρέπει και αυτό να το λάβει υπόψη του.

Θεωρεί, ο κ. Καραγρηγορίου, ότι είναι δυνατόν να καταπολεμήσουμε πραγματικά τον παράνομο τζόγο; Είναι θέμα πολιτικής βούλησης; Μπορούμε πραγματικά να μειώσουμε τα διαφυγόντα έσοδα που στερούν το δημόσιο από πολύτιμους πόρους για την εθνική οικονομία;

Για τον κ. Στεργιώτη. Από ό,τι φαίνεται, η παρέμβασή σας, ως Πρόεδρος της ΕΕΕΠ για τα VLTs, προκάλεσε πραγματική καθυστέρηση στην έναρξη της λειτουργίας τους. Και προφανώς, στέρησε σημαντικά και πολύτιμα έσοδα από το ελληνικό δημόσιο. Θέλω λοιπόν να μου πείτε, αν νιώθετε υπερήφανος, αν είστε ικανοποιημένος, ότι δεκάδες εκατομμύρια ευρώ έχουν χαθεί, από αυτή την καθυστέρηση, που εσείς προκαλέσατε και την ίδια στιγμή εγκαλείτε την ελληνική κυβέρνηση, που πάει να διορθώσει αυτά τα πράγματα, να συνεχίσουμε στο ίδιο καθεστώς. Κύριε Στεργιώτη, είσαστε εσείς που όταν αναλάβατε, έληξε ένα μεταβατικό καθεστώς αδειοδότησης 24 στοιχηματικών εταιρειών, οι οποίες, κατά δήλωσή τους, αυτά που εκείνοι θεωρούν και νομίζουν και δηλώνουν τα κέρδη τους και καταθέτουν, από αυτά φορολογούνται, όπως αυτοί νομίζουν, χωρίς να ελέγχονται. Αυτό το καθεστώς ήταν τετραετές και έληξε, όταν εσείς αναλάβατε. Γιατί λοιπόν δεν ήταν φροντίδα σας και μέλημα σας, πραγματικά, να ρυθμίσετε αυτό το τοπίο και το αφήσατε έτσι να σέρνεται μέχρι στιγμής, χάνοντας το ελληνικό δημόσιο πολύτιμους πόρους.

Τέλος, θέλω και μια απάντηση, εάν θεωρούν ότι οι πράκτορες του ΟΠΑΠ έχασαν επίσης έσοδα από αυτή την καθυστέρηση λειτουργίας των μηχανημάτων και αν το διάστημα αυτό αντιμετωπίστηκαν σωστά από την εταιρία τους.

Ευχαριστώ.

 ΜΑΚΗΣ ΜΠΑΛΑΟΥΡΑΣ: (Πρόεδρος της Επιτροπής): Ευχαριστούμε την κυρία Αυλωνίτου. Το λόγο έχει ο κ. Αντωνίου.

ΧΡΗΣΤΟΣ ΑΝΤΩΝΙΟΥ: Ευχαριστώ κύριε Πρόεδρε.

Θα είμαι πολύ σύντομος, γιατί οι περισσότερες ερωτήσεις που έχουν απευθυνθεί στους φορείς, με έχουν καλύψει. Απλώς, θέλω να κάνω μια ερώτηση τον κ. Καραγρηγορίου, τον Πρόεδρο της Επιτροπής Ελέγχου και Εποπτείας Παιγνίων, όσον αφορά την ενίσχυση των αρμοδιοτήτων της Αρχής, που είπε στην ομιλία του, ότι θα ζητήσει. Μας ανέφερε σε ποιους τομείς θέλει την ενίσχυση των αρμοδιοτήτων. Αν μπορεί, να μας το κάνει σαφέστερο και που αυτό θα βοηθήσει τον έλεγχο και τις προϋποθέσεις και διασφάλισης των παικτών, αλλά και το χτύπημα του παράνομου τζόγου.

Η δεύτερη ερώτησή μου είναι πάλι προς τον κ. Καραγρηγορίου. Θα ήθελα να μου πει, πως έχουν διαμορφωθεί σήμερα, με το υφιστάμενο πλαίσιο, τα κριτήρια της χωρικής εγκατάστασης των παιγνιομηχανημάτων, πέραν αυτών που εγκαθίστανται στα πρακτορεία του ΟΠΑΠ, με την προϋπόθεση, ένα μηχάνημα ανά 3 τετραγωνικά, εάν είναι πληθυσμιακά ή αν είναι ένας σύνθετος τύπος από τον οποίον προκύπτει το πόσα μηχανήματα θα εγκατασταθούν σε κάθε πόλη.

Ευχαριστώ πολύ.

ΜΑΚΗΣ ΜΠΑΛΑΟΥΡΑΣ: (Πρόεδρος της Επιτροπής): Ευχαριστούμε τον κ. Αντωνίου. Το λόγο έχει ο κ. Τριανταφυλλίδης.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ: Ευχαριστώ κ. Πρόεδρε.

Για ένα λεπτό μόνο, κύριε Πρόεδρε, γιατί, αυτά που είχα να πω, τα είπα στην προηγούμενη συνεδρίαση, με την αναφορά στοιχείων και επίκαιρων ερωτήσεων.

Ένα πρώτο ερώτημα, το οποίο το κατέγραψαν όλοι συνάδελφοι, είναι αυτό που δείχνουν και καταγράφουν οι ίδιοι οι αριθμοί. ΟΠΑΠ, τζίρος 6 δις, φόρος 750 εκατομμύρια. Τζίρος του παράνομου τζόγου 6 δις, φόρος 24.000, 5000, 32.000.

Θέλω να ρωτήσω τον κ. Στεργίωτη, τον κ. Γιαννακόπουλο, ενδεχομένως και τον κ. Καραγρηγορίου, σαν πολίτες, σαν οικογενειάρχες, σαν άνθρωποι που συμμετέχουν στο κοινωνικό γίγνεσθαι, όταν έβλεπαν ότι οι συμπολίτες μας αυτοκτονούν, πηδάνε από μπαλκόνια, απολύονται, δεν αισθάνονταν την λαϊκή πίεση ότι θα πρέπει την ίδια ώρα που αυτός ο κόσμος χειμάζεται, να υπάρχουν κάποιοι «ξύπνιοι», οι οποίοι να μην καταβάλουν τον αναγκαίο οβολό στην κοινωνία, στην πολιτεία, σαν μία συναίσθηση απόλυτης αναλγησίας, απόλυτου κοινωνικού και πολιτικού αμοραλισμού; Ένας παρτακισμός άνευ προηγουμένου. Ειλικρινά θέλω να τους ρωτήσω τον κ. Στεργιώτη και τον κ. Γιαννακόπουλο, γιατί και οι δυο ανέλαβαν στα χρόνια του μνημονιακού κανιβαλισμού κοιτάζοντάς τους στα μάτια, τους ελέγχω με την καλή έννοια, εάν αισθάνθηκαν κάποια στιγμή αυτήν την πίεση ότι κάτι πρέπει να κάνουμε. Δεν είναι δυνατόν αυτοί να δηλώνουν το 2012, το 2013, το 2014, 20.000, 40.000 ευρώ. Πήραν 5.171 ευρώ το 2013. Τσίπα δεν είχαν; Οι Υπουργοί οι τότε δεν είχαν τσίπα;

Το δεύτερο είναι σε σχέση με την μονομερή, ειλικρινά κάποιος, κύριε Στεργιώτη, που παίρνει μία μονομερή απόφαση αλλαγής ενός κανονισμού, το κάνει έτσι γιατί ξυπνάει ένα ωραίο πρωινό και λέει «δεν αλλάζουμε τον κανονισμό». Μπορείτε να μας πείτε τα κίνητρα, τη βάση, την αφετηρία, τη βάση αιτίου και αποτελέσματος, την αιτιακή βάση αλλαγής, τροποποίησης μονομερής μάλιστα από την πλευρά σας του συγκεκριμένου κανονισμού;

Ευχαριστώ πολύ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Παυλίδης.

ΚΩΣΤΑΣ ΠΑΥΛΙΔΗΣ (Εισηγητής του ΣΥΡΙΖΑ): Θα είμαι σύντομος. Θέλω να ρωτήσω τον νυν Πρόεδρο της ΕΕΕΠ, τον κ. Καραγρηγορίου, ποια είναι η γνώμη του στο κατά πόσο μπορεί να βοηθήσει στην αποτελεσματικότητα των ελέγχων το γεγονός ότι μειώθηκαν τα μηχανήματα κατά 30% και συνέπεια αυτού είναι και το γεγονός ότι έχουμε μία πολύ μεγάλη δραστική μείωση κατά 2/3 των καταστημάτων από 1.500 που προέβλεπε η αρχική μελέτη, σε κάτω από 500 των καταστημάτων VLTs. Επίσης σε συνδυασμό με το γεγονός ότι θα υπάρχει ένα ενιαίο σύστημα παρακολούθησης και των 25.000 μηχανημάτων VLTs, κατά πόσο θα ενισχυθεί η αποτελεσματικότητα των φορολογικών αρχών να ελέγξει αυτόν τον τζίρο και να τον φορολογήσει και ταυτόχρονα κατά πόσο θα βοηθήσει την αποτελεσματικότητα των ελεγκτικών αρχών στην παρακολούθηση περίεργων παικτικών συμπεριφορών του συστήματος αποδόσεων ή άλλων τέτοιων αρνητικών επιπτώσεων;

Ευχαριστώ πολύ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ξεκινάμε τις απαντήσεις.

Το λόγο έχει ο κ. Πάριος.

ΑΝΤΩΝΙΟΣ ΠΑΡΙΟΣ (Υπεύθυνος ΚΕΘΕΑ ΑΛΦΑ (Πρόγραμμα του ΚΕΘΕΑ για την απεξάρτηση από το αλκοόλ και τα τυχερά παιχνίδια)): Στην δική σας ερώτηση κύριε Πρόεδρε για το νομοσχέδιο αν προφυλάσσει τους παίκτες, διαβάζοντάς το, γιατί δεν είμαι νομικός, ψυχοθεραπευτής είμαι, υπάρχουν κανόνες που αυτοί οι κανόνες προφυλάσσουν, υπάρχει και ο κώδικας δεοντολογίας από την ΕΕΕΠ, παρόλα αυτά όμως επιμένω σε ένα σημείο ότι ο κώδικας δεοντολογίας, επειδή έχουμε να κάνουμε με ανθρώπους, χρειάζεται να συμπληρωθεί με γνώμονα την αξιοπρέπεια του ανθρώπου. Δηλαδή είναι ένας γενικός κώδικας προφύλαξης, θέλει στοιχεία μέσα ηθικής, εντιμότητας και αξιοπρέπειας. Μπορούμε να συνεργαστούμε με την ΕΕΕΠ και να της πούμε ιδέες, πως άλλοι κώδικες, σε άλλους φορείς έχουν αυτά τα στοιχεία μέσα τα οποία σας καταθέτω.

Για την ερώτηση της κυρίας Κεφαλίδου αν υπάρχουν περισσότερες μηχανές στους χώρους για να προφυλάξουν την ελληνική οικογένεια, η εξάρτηση είναι μία σύνθετη συμπεριφορά. Οι αποστάσεις γενικά, τα διάφορα μέτρα δεν είναι ο μοναδικός παράγοντας που μπορεί να αποτρέψει έναν άνθρωπο από το να εθιστεί.

 Χρειάζονται αρκετοί παράγοντες που θ’ αναδείξουν την εξάρτηση και οι μηχανές αυτές ξέρετε ότι είναι εθιστικές από ένα σημείο και μετά. Υπάρχουν έρευνες, που θα έχετε μελετήσει και που κοιτάμε, στη βιβλιογραφία, που λένε ότι προκαλούν εθισμό.

 Άρα, επιμένω, για να απαντήσω και στους άλλους δύο κύριους Βουλευτές, ότι η πρόληψη, η ενημέρωση, η ευαισθητοποίηση, την οποία εμείς μπορούμε σε συνεργασία να προσφέρουμε ουσιαστικά και ιδίως με τους ανθρώπους, τους εργαζόμενους που έρχονται σε άμεση επαφή - γιατί τώρα μιλάμε θεωρητικά - με τον παίχτη, να τον ευαισθητοποιήσουμε να πει «Σταματά ρε παιδί μου να παίζεις! Υπάρχει ένα όριο!». Το ανθρώπινο στοιχείο, δηλαδή, να ενισχύσουμε, γιατί δεν έχουμε πάψει, παρόλα τα προβλήματα, να έχουμε αυτά τα ανθρώπινα στοιχεία και πρέπει να τα ενισχύσουμε.

 Ευχαριστώ.

 ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ευχαριστώ κι εγώ και παρακαλώ τον κ. Καραγρηγορίου, που είναι ο νυν Πρόεδρος, δεν ξέρω εάν είχατε επαφή, αλλά να θεσμοθετήσετε μια επαφή. Μη μου απαντήσατε τώρα, ευχή κάνω, όταν πάρετε το λόγο μπορείτε να το πείτε κι αυτό, εάν θέλετε.

 Το λόγο έχει ο κ. Στεργιώτης.

 ΑΝΤΩΝΗΣ ΣΤΕΡΓΙΩΤΗΣ (πρώην Πρόεδρος της Επιτροπής Εποπτείας και Ελέγχου Παιγνίων - ΕΕΕΠ): Έχω ακούσει τις μύριες όσες επιθέσεις εδώ, επιθέσεις προσβλητικές, επιθέσεις υβριστικές και επιθέσεις που δείχνουν, όχι μόνο άγνοια, αλλά και επιπολαιότητα.

 Άκουσα ότι λόγω του ότι είμαι γεννημένος στα καζίνο έβαλα 5 χλμ. απόσταση – ο κ. Βέττας νομίζω το είπε αυτό - μακριά από τα καζίνο να μπουν τα VLTs. Ενημερώνω τον κ. Βουλευτή ότι ο ν. 4002/2011 προβλέπει 5 χλμ. απόσταση από τα καζίνο. Τον ν. 4002/2011 δε τον έκανε ο Στεργιώτης. Αυτό που έκανε ο Στεργιώτης ήταν να βάλει στον Κανονισμό - όπως έκαναν και οι προκάτοχοί μου, αλλά και ο κ. Καραγρηγορίου μετά - όλες τις προβλέψεις του νόμου, επιπλέον των προβλέψεων της Επιτροπής. Τα 5 χλμ. είναι στον νόμο. Κανένας Στεργιώτης δεν μπορούσε να τα βάλει. Νομίζω ότι απάντησα.

 Η κυρία Αυλωνίτου και ο κ. Αντωνίου εξανέστησαν για την αναλγησία, Ο κ. Αντωνίου προφανώς δεν ξέρει, γιατί με αποκάλεσε μέρος του μνημονιακού, ότι τοποθετήθηκα από την κυβέρνηση του ΣΥ.ΡΙΖ.Α. και, όπως μπορεί να σας βεβαιώσει και ο Πρόεδρος της Επιτροπής, ο οποίος με ξέρει, ήμουν στο γραφείο του ΣΥ.ΡΙΖ.Α. στην κομματική οργάνωση Καισαριανής ενταγμένος, δεν ήρθα από τον ουρανό στην κυβέρνηση του ΣΥ.ΡΙΖ.Α. Θεωρήθηκε δε προσόν τότε η πολύ μεγάλη γνώση μου του κλάδου. Εξάλλου, νομίζω ότι είναι από τα ζητούμενα για τις τοποθετήσεις επικεφαλής ανεξάρτητων διοικητικών αρχών. Εδώ στην Ελλάδα, βέβαια, καταλαβαίνω ότι πρέπει να είσαι άσχετος για να αναλάβεις Πρόεδρος μιας ανεξάρτητης διοικητικής αρχής.

 «Προκάλεσα καθυστέρηση και στέρησα από έσοδα εκατοντάδων εκατομμυρίων, γιατί άλλαξα τον Κανονισμό μονομερώς κ.λπ. κ.λπ.». Μα αυτή ήταν η θέση της κυβέρνησης του ΣΥ.ΡΙΖ.Α. Δεν εμφανίστηκα μόνος μου στην Επιτροπή, διορίστηκα από το Υπουργείο Οικονομικών, όπως προβλέπει ο νόμος προτάθηκα, πήγα στην Επιτροπή Θεσμών και Διαφάνειας, διατύπωσα τις προγραμματικές μου δηλώσεις βάζοντας πρώτα το ρητό του Πρωταγόρα αρχίζοντας την ομιλία μου με το «πάντων χρημάτων μέτρον άνθρωπος» και το επαναλαμβάνω και σήμερα. Δεν έκανα κωλοτούμπα! Το μίσος και το μένος εναντίον μου είναι γιατί έμεινα σταθερός στις θέσεις μου «όχι στην καζινοποίηση της χώρας». Εάν κάποιοι έχουν εντάξει στην Αριστερά και τον Βεσπασιανό που έλεγε ότι «το χρήμα δεν έχει μυρωδιά», εγώ δε νομίζω ότι ο αυτοκράτορας Βεσπασιανός – βέβαια ήταν διαφορετικές οι συνθήκες τότε και διαφορετική η ταξικότητα της κοινωνίας - δεν θα μπορούσε με τίποτα να εκληφθεί ως προοδευτικός.

Γιατί άλλαξε ο Κανονισμός; Μιλούν για εγκλήματα, που άλλαξε ο Κανονισμός, που ήταν μονομερώς, που έγινε αυτό, που έγινε εκείνο. Εν πρώτοις να πω, επειδή ειπώθηκε άλλη μία τρομερή ανακρίβεια, ότι πήγα στο Λονδίνο στο Διεθνές Διαιτητικό Δικαστήριο ως κατηγορούμενος για αυτό. Με συγχωρείτε πάρα πολύ, η σύμβαση μεταξύ ελληνικού δημοσίου και ΟΠΑΠ προβλέπει την προσφυγή στη διαιτησία τη συγκεκριμένη. Κακώς για μένα δεν την προβλέπει. Ο ΟΠΑΠ κατέφυγε ενάντια στον Κανονισμό. Δεν κατέφυγε στο Συμβούλιο της Επικρατείας, ποτέ ενάντια στον Κανονισμό ως είχε δικαίωμα. Σε άλλες αποφάσεις της Επιτροπής κατέφυγε. Έχασε. Για το συγκεκριμένο Κανονισμό, επειδή ήξερε ότι όλες αυτές οι αρμοδιότητες αλλαγής του Κανονισμού περιέχονταν στις εξουσιοδοτικές διατάξεις του ν.4002/2011, ο οποίος -πρέπει να σας ενημερώσω, γιατί βλέπω ότι υπάρχει άγνοια- εκτός από τα φρουτάκια προέβλεπε και τη σύσταση της ΕΕΕΠ και τη συγκρότηση της τριμελούς επιτροπής ελέγχου της ΟΠΑΠ. Γιατί; Εδώ πρέπει να ειπωθούν τα πράγματα, γιατί βλέπω ότι υπάρχει μια πλήρης άγνοια. Διότι η Ευρωπαϊκή Επιτροπή προκειμένου να δώσει το δικαίωμα στην Ελληνική Δημοκρατία να δώσει με απευθείας ανάθεση και μονοπωλιακά το δικαίωμα, τι είπε η Ελληνική Δημοκρατία; Γιατί να το δώσει; Ξέρετε πολύ καλά ότι η Επιτροπή Ανταγωνισμού δεν δίνει με τίποτα τέτοιο clearance. Από την Ελληνική Δημοκρατία, τότε, το 2011, ειπώθηκε ότι, κύριοι θέλουμε περιοριστική πολιτική και επικαλούμαστε το subsidiarity clause, της Συνθήκης του Εδιμβούργου της δεκαετίας του ΄90 - επί μακαρίτη Ανδρέα Παπανδρέου τότε είχε υιοθετηθεί. Το subsidiarity clause δίνει το δικαίωμα στην Ελληνική Δημοκρατία να ξεφεύγει, να έχει αυτόνομες, δικές της -δεν υπάρχει κάποια ευρωπαϊκή οδηγία ό,τι θέλει κάνει, διότι αυτή αξιολογεί τον κίνδυνο του εθισμού στη χώρα μας- και η Ελληνική Δημοκρατία εκτιμούσε ως πολύ σοβαρό τον κίνδυνο του εθισμού από τα συγκεκριμένα παιγνιομηχανήματα, πόσο μάλλον την πίεζε σε αυτό και η Κομισιόν. Έχουμε αποφάσεις του Ευρωπαϊκού Δικαστηρίου του Στρασβούργου που λέει ότι είναι το πλέον επικινδυνότερα των παιγνιομηχανημάτων. Γι΄αυτό μπήκαν οι κανονισμοί οι αυστηροί, για να προασπίσουν την μονοπωλιακή εκχώρηση. Η μονοπωλιακή εκχώρηση από τη στιγμή που γίνεται επί τη νομική βάση της περιοριστικής πολιτικής πρέπει να είναι αυστηρή.

Έχω εδώ όλη την αλληλογραφία του ελληνικού δημοσίου από το έτος 2013, επί συγκυβέρνησης Σαμαρά - Βενιζέλου μέχρι τον κ. Τσακαλώτο.

Θα απαντήσω γιατί υπήρχαν και καθαρά συκοφαντικές τοποθετήσεις, π.χ. από τον κ. Νικολόπουλο και θέλω να απαντήσω σ’ αυτά.

Γι' αυτό η Κομισιόν σε μύριες όσες επιστολές όταν η κυβέρνηση Σαμαρά προσπάθησε να αλλάξει το νόμο, τα 25 να τα κάνει 50, αυτό έγινε το 2013 κύριοι, το ξέρετε; Δεν το ξέρετε. Σε επιστολή προς τον κ. Αναστάσακο, που ήταν Γενικός Γραμματέας του Υπουργείου Οικονομικών το Δεκέμβριο του 2014 και προηγούμενες επιστολές από το 2013 είχε σταλεί η τροπολογία από την κυβέρνηση Σαμαρά, επί υπουργίας του κ. Στουρνάρα. Το αίτημα είχε σταλεί, η τροπολογία, για τα 25 να γίνουν 50. Απάντησε η Ευρωπαϊκή Επιτροπή, μην τολμήσετε. Επιστολή της 20ης/12/2014 την οποία έχω εδώ. Μην τολμήσετε και δεν τόλμησαν. Απαντήθηκε ότι δεν θα γίνει.

Το ξαναρωτάει η Ευρωπαϊκή Επιτροπή επί υπουργίας του κ. Τσακαλώτου τον Απρίλιο του 2016. Απαντάει το Υπουργείο Οικονομικών, το ξέρω γιατί ήμουν εκ των συντακτών της απάντησης, ξέρετε, σε αυτές τις απαντήσεις μαζεύονται οι εκπρόσωποι της ΕΕΕΠ, οι εκπρόσωποι διαφόρων διευθύνσεων, ευρωπαϊκών θεμάτων κ.λπ. του Υπουργείου Οικονομικών. Μου ζητήθηκε να απαντήσω. Απάντησα και η κύρια Αποστολίδου έστειλε την επιστολή, όπου εκεί εκ μέρους του Υπουργείου Οικονομικών λέει ότι τα 25 δεν γίνονται 50 - Απρίλιος του 2016 αυτά που σας λέω.

Τις έχω τις επιστολές, μπορώ να σας τις δώσω, τις έχω μαζί μου, επί υπουργίας του κ. Τσακαλώτου.

Εδώ θέλω να εστιάσω, γιατί εδώ ειπώθηκε για το διαδίκτυο, για τα έσοδα του διαδικτύου, εδώ έχουμε συμπληρωματικές διατάξεις για την κερδοφορία του ΟΠΑΠ, τα οποία είναι σε συνέχεια και είναι συμπληρωματικές διατάξεις, γιατί τα άλλαξε ο κανονισμός, αυτά που δεν μπορούσε να αλλάξει ο κ.Καραγρηγορίου και η Επιτροπή, τα αλλάζει το Υπουργείο, δηλαδή ο κ. Καραγρηγορίου δεν μπορούσε να κάνει τα 25 σε 50, ήταν στο νομό και ο κ. Καραγρηγορίου δεν μπορούσε να μειώσει, όπως ήθελε ο ΟΠΑΠ, τον αριθμό των μηχανημάτων.

Ότι με ρωτήσατε κυρία Κεφαλίδου δεν θα τα επαναλάβω, για ζήτημα χρόνου, ακριβώς τα περιστατικά έγιναν και δεν είπα με καμία επιπολαιότητα, με απόλυτη σοβαρότητα σαν τέως πρόεδρος της ΕΕΕΠ, σας λέω ότι έγιναν. Αρχές Μάρτη επιστολή του κ.Ziegler εδώ προς τον κ. Καραγρηγορίου, «Προτεινόμενες ρυθμίσεις και παρακαλώ να τις προωθήσετε στην Κυβέρνηση». Ο κ. Καραγρηγορίου αναθέτει, εισηγείται, τις παρουσιάζει αυτές στην Deloitte και της λέει: «Πες μου το ok». Η Deloitte βγάζει την μελέτη, πηγαίνει στο Υπουργείο και το Υπουργείο…..

ΕΛΕΝΗ ΑΥΛΩΝΙΤΟΥ: *(Ομιλεί εκτός μικροφώνου)*

ΜΑΚΗΣ ΜΠΑΛΑΟΥΡΑΣ(Πρόεδρος της Επιτροπής): Κύριε Στεργιώτη, πράγματι δεχθήκατε πάρα πολλές ερωτήσεις, είσαστε έμπειρος άνθρωπος, θέλω συνοπτικές απαντήσεις με την ουσία τους. Πρέπει να είναι πολύ συνοπτικές, βλέπετε δεν σας στερώ το λόγο.

ΝΙΚΟΛΑΟΣ ΝΙΚΟΛΟΠΟΥΛΟΣ: Παρακαλώ πολύ, είπε κάτι σημαντικό την ώρα που τον διακόψατε.

Οι προτεινόμενες διατάξεις είναι οι ίδιες που επροτάθησαν και στο παρελθόν;

Παρακαλώ πολύ να κατατεθούν οι προτεινόμενες για να δούμε, γιατί αυτό που λέει τώρα ο κ. Στεργιώτης, εάν τα ίδια ήταν από τον Σαμαρά ή από τον καθένα, αυτό λέτε ή λέτε ότι έγινε μετάφραση, όπως μας είπατε;

ΜΑΚΗΣ ΜΠΑΛΑΟΥΡΑΣ(Πρόεδρος της Επιτροπής): Το λόγο έχει ο κ. Στεργιώτης, συνοπτικά παρακαλώ.

ΑΝΤΩΝΗΣ ΣΤΕΡΓΙΩΤΗΣ (πρώην Πρόεδρος της Επιτροπής Εποπτείας και Ελέγχου Παιγνίων -ΕΕΕΠ): Να κλείσω τότε με κάτι που ειπώθηκε, το οποίο ήταν τρομακτικό, το ότι ούτε λίγο ούτε πολύ, προώθησα τον παράνομο τζόγο και καταλαβαίνω βέβαια «τι είναι από πίσω». Αφενός, ο κ. Νικολόπουλος έχει κάνει δεκάδες ερωτήσεις για μένα και έχω απαντήσει στον κ. Τσακαλώτο, έχει κάνει στον αρμόδιο Υπουργό και έχω δώσει τις απαντήσεις, έχουν σταλεί από το Υπουργείο Οικονομικών σε όλες αυτές τις κατηγορίες που λέει.

Σε ό,τι αφορά τον παράνομο τζόγο. Εν πρώτης, ίσως σας διαφεύγει, άλλα αρμόδιος για τον παράνομο τζόγο δεν είναι η ΕΕΕΠ. Η ΕΕΕΠ είναι αρμόδια για τον νόμιμο τζόγο. Η ΕΕΕΠ, βεβαίως είναι αρμόδια και να είναι ο σύμβουλος του Υπουργείου προκειμένου να λάβει μέτρα, ούτως ώστε να προωθήσει και να εξασφαλίσει την νόμιμη αγορά.

Σας λέω λοιπόν, τι έκανε ο Στεργιώτης.

ΝΙΚΟΛΑΟΣ ΝΙΚΟΛΟΠΟΥΛΟΣ: Μα όταν φτάνανε καταγγελίες στα χέρια σας και τις κρατάγατε, μιλάτε σοβαρά; Για εγκλήματα έφταναν καταγγελίες στα χέρια σας. Σας διάβασα απόσπασμα του ιδίου, λέει: «Ξέρω το έγκλημα εις βάρος του Δημοσίου και δεν κάνω τίποτα».

ΑΝΤΩΝΗΣ ΣΤΕΡΓΙΩΤΗΣ (πρώην Πρόεδρος της Επιτροπής Εποπτείας και Ελέγχου Παιγνίων -ΕΕΕΠ): Πιστεύω ότι εμποδίζομαι συνειδητά, από το να δώσω απαντήσεις γιατί δεν βολεύουν αυτά που λέω.

ΧΡΗΣΤΟΣ ΚΑΡΑΓΙΑΝΝΙΔΗΣ: (Ομιλεί εκτός μικροφώνου)

ΜΑΚΗΣ ΜΠΑΛΑΟΥΡΑΣ(Πρόεδρος της Επιτροπής): Δεν εμποδίζεστε κύριε Στεργιώτη, συνεχίστε παρακαλώ.

ΑΝΤΩΝΗΣ ΣΤΕΡΓΙΩΤΗΣ (πρώην Πρόεδρος της Επιτροπής Εποπτείας και Ελέγχου Παιγνίων -ΕΕΕΠ): Τόσες ερωτήσεις μου γίναν για τον κανονισμό, τόσες ερωτήσεις μου γίναν για το on-line και εγώ πρέπει να αφήσω τις εντυπώσεις;

Είναι ψέματα, ότι επί θητείας μου έληξε προσωρινό καθεστώς αδειοδότησης των 24 εταιριών του διαδικτύου. Είναι παντελώς ψέμα, δείχνει απόλυτη άγνοια κύριε Πρόεδρε. Εδώ είναι και ο κ. Καραγρηγορίου, εδώ είναι και ο κ. Γιαννακόπουλος που ξέρουν το θεσμικό πλαίσιο.

ΟΙ 24 εταιρείες του μεταβατικού καθεστώτος, που περιγράφεται στο ν.4002, το μεταβατικό καθεστώς συνεχίζει και ισχύει. Οι 21 πάροχοι συνεχίσουν και παίζουν. Εκείνο το οποίο έκανα, ως πρόεδρος της ΕΕΕΠ και καλώ τον νυν πρόεδρο να το επιβεβαιώσει, έχω βάλει πάρα πολλές φορές το θέμα και έχω στείλει προς το Υπουργείο Οικονομικών πάρα πολλές εισηγήσεις, για το πώς πρέπει να προχωρήσει επιτέλους η αδειοδότηση του on line gaming γιατί έχουμε περάσει έξι χρόνια από τον ν.4002 που τον προβλέπει και δεν έχει γίνει, με αποτέλεσμα να μην μπορεί να υπάρχει έλεγχος από την επιτροπή.

Η αδυναμία ελέγχου της επιτροπής, οφείλονταν στο ότι ο ν.4002 δεν δίνει καμία εξουσιοδότηση στην επιτροπή παιγνίων για το διαδίκτυο παρά μόνο να εξετάζει τι; Την εμπορική πολιτική.

*Θόρυβος στην αίθουσα, ομιλίες εκτός μικροφώνου*

 ΑΝΤΩΝΗΣ ΣΤΕΡΓΙΩΤΗΣ( Πρώην Προέδρος της Επιτροπής Εποπτείας και Ελέγχου παιγνίων (ΕΕΕΠ) ) : Έστειλα με απόρρητο πρωτόκολλο, στον κ. Τσακαλώτο, σε ό,τι αφορά τη μελέτη για τις 24 εταιρείες του διαδικτύου, βάσει της οποίας, οι 21 θα έπρεπε να κλείσουν παραχρήμα.

Επισημαίνοντας στον κ. Υπουργό, ότι δεν έχω το δικαίωμα εκ του νόμου να το κάνω, γι' αυτό ζήτησα μια τροπολογία έστω, μέχρι να προχωρήσει η αδειοδότηση που θα επέτρεπε στην ΕΕΕΠ να κάνει εκκαθάριση των 24, ποιες δεν πληρούν τις νόμιμες προϋποθέσεις. Το έστειλα αυτό, με απόρρητη επιστολή το 2016 την άνοιξη. Αυτές μπορώ να τις δώσω, αν μου ζητηθούν.

 *Θόρυβος στην αίθουσα, ομιλίες εκτός μικροφώνου*

ΝΙΚΟΛΑΟΣ ΝΙΚΟΛΟΠΟΥΛΟΣ: Επι της διαδικασίας θα ήθελα να πω κάτι. Το ερώτημα που απηύθυνα και στον κ. Καραγρηγορίου και στον κ. Στεργιώτη και δεν πήρα απάντηση, εάν τα πορίσματα των ελέγχων που είχαν στα χέρια τους για δύο εταιρείες, εάν έπρεπε ο κ. Καραγρηγορίου και ο κ. Στεργιώτης να τους βάλει όπως τους έβαλε.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Εάν θέλουν οι ερωτώμενοι να απαντήσουν θα απαντήσουν.

Το λόγο έχει ο κ. Γιαννακόπουλος

ΕΥΓΕΝΙΟΣ ΓΙΑΝΝΑΚΟΠΟΥΛΟΣ (πρώην Πρόεδρος της Επιτροπής Εποπτείας και Ελέγχου Παιγνίων (ΕΕΕΠ)):Οι κανονισμοί έχουν μια δυναμική, δηλαδή, εμείς όταν αρχίσαμε να φτιάξουμε το πρώτο κανονισμό μας πήρε ένα έτος και εδώ απαντώ και στη δεύτερη ερώτηση το πώς αξιολογεί κανείς τη μονομερή αλλαγή των κανονισμών, εννοεί να αλλάξει μια αρχή από μόνη της χωρίς να συμβουλευτεί το ρυθμιζόμενο. Δεν είναι κάτι που κάναμε.

Με όλους τους ρυθμιζόμενους είχαμε πάντα μια συζήτηση, για να μπορέσουμε να καταλάβουμε, γιατί στις επιχειρήσεις των τυχερών παιχνιδιών το Ελληνικό Δημόσιο είναι μέτοχος - προνομιούχος στην πραγματικότητα κατά 70%. Δηλαδή, παίρνει 35% στο τζίρο και στη συνέχεια παίρνει το Φόρο Εισοδήματος και παίρνει και τα λεφτά από τα ασφαλιστικά ταμεία, χωρίς ρίσκο. Γι’ αυτό λέω προνομιούχος. Όλα αυτά είναι τα νόμιμα, όχι τα παράνομα. Άρα, δεν μπορείς να μεταχειριστείς τις επιχειρήσεις, σα να είναι «ένας επιβάτης ενός λεωφορείου».

Οι κανονιστικές αρμοδιότητες αλλά και διεθνώς αυτό γίνεται, πρέπει να είσαι προσηλωμένος, να παρεμβαίνεις όταν χρειάζεται και στο βαθμό που χρειάζεται και πάντα να βλέπεις, ποιες είναι οι πιθανές παρενέργειες των ρυθμίσεων που κάνεις. Γιατί μπορεί να κάνεις μια ρύθμιση και να νομίζεις, ότι λύνεις ένα πρόβλημα και παράλληλα να δημιουργείς άλλα πέντε προβλήματα. Αυτή είναι η απάντηση συνολικά στον κ. Παυλίδη.

Η κυρία Κεφαλίδου, έθεσε την ερώτηση, εάν τα θέματα που τίθενται διά του νομοσχεδίου, είχαν τεθεί και στο παρελθόν; Το μόνο θέμα το οποίο είχε τεθεί ήταν ο διπλασιασμός των μηχανών το 2550, το ανέφερα και στην πρώτη ομιλία μου. Αυτό είχε τεθεί. Είχε τεθεί στο Υπουργείο Οικονομικών το γνωρίζω, γιατί απαντήσαμε εμείς τότε στην Ευρωπαϊκή Επιτροπή η οποία ρώτησε διάφορα πράγματα. Είχε τεθεί και είχε σταλεί η σχετική απάντηση, αλλά όχι άλλο θέμα.

Η οποία έλεγε ναι, να γίνει. Είχαμε κάνει εκτενή αναφορά στη ρυθμιστική αδυναμία να ελέγξεις τόσο ευρύ δίκτυο καταστημάτων. Δεν γινόταν. Είπαμε, λοιπόν, ότι οι κίνδυνοι είναι τεράστιοι. Το μαγαζί με τα είκοσι πέντε μηχανάκια πάει και κρύβεται στο πεζοδρόμιο, στο παπουτσίδικο, στο μπακάλικο. Είναι μικρό. Πρέπει να υπάρχει ένα ελάχιστο μέγεθος στα μαγαζιά του τζόγου, για να υπάρχει παθητική προστασία, να βλέπει ο άλλος, ότι εδώ έχουμε να κάνουμε με ένα μαγαζί που παίζει τυχερό παιχνίδι. Εάν είναι μικρό και «χωμένο» πάει και πλησιάζει τις δουλειές του δρόμου. Καταλαβαίνετε, τι εννοώ. Και εκεί είναι οι κίνδυνοι. Πως να το ελέγξεις; Δεν μπορείς να έχεις έναν αστυνομικό για κάθε παίγνιο μηχάνημα. Άρα, ναι, έτσι ήταν αυτό κυρία Κεφαλίδου.

Πόσο ανεξάρτητη είναι η Επιτροπή ρωτήσατε. Δεν μπορώ να πω τίποτα, παρά μόνο ότι σε μένα ήταν ανεξάρτητη, δεν είχαμε καμία παρέμβαση από κανέναν. Δηλαδή, όλα αυτά που έγιναν τα κάναμε εμείς. Κάναμε τη δουλειά μας, ενημερώναμε τη Βουλή, συμβουλεύαμε την Κυβέρνηση, οπότε έπρεπε. Όλα κανονικά.

Ο κ. Θεοχάρης ρώτησε για τις αλλαγές. Αν οι αλλαγές στους κανονισμούς βοηθούν τις επενδύσεις. Κοιτάξτε, οι κανονισμοί θέλουν προσοχή και χρόνο, για να τους φτιάξεις. Θέλουν διαβούλευση με τους ενδιαφερόμενους και μετά πρέπει να σταθεροποιήσεις το περιβάλλον, αν θέλεις να γίνει μια δουλειά. Αλλιώς, μετά δεν θα μπορέσει να γίνει η δουλειά.

Εδώ επισημαίνω, ότι αυτό που λέτε για τον παράνομο τζόγο, το είχα πει εγώ πρώτος στην ακρόαση στην Επιτροπή Θεσμών και Διαφάνειας το 2014, το λέει το Οικονομικό Πανεπιστήμιο, το λένε οι Εκθέσεις της Ευρωπαϊκής Επιτροπής. Είναι άλλος τόσος, όσο ο νόμος τουλάχιστον. Μιλάμε για 60.000 -εγώ πιστεύω, ότι είναι 80.000 με 100.000- τώρα νομίζω ότι είναι 100.000. Δεν είναι αστείο. Θα σας δείξω φωτογραφίες από τη μελέτη του Πανεπιστημίου, να δείτε πως είναι οργανωμένα τα μαγαζιά αυτά. Θα πείτε: Μα είναι δυνατόν, να μιλάμε τώρα εμείς για 25.000, για 15.000; Μιλάμε για μαγαζιά μεγάλα, οργανωμένα που περιποιούνται τους πελάτες τους. Είναι κανονική επιχείρηση από την οποία απλώς δεν παίρνει τίποτα το Ελληνικό Δημόσιο.

Όλα όσα σας λέω είναι απολύτως συγκεκριμένα, αλλά τα συγκεκριμένα θέλουν το χρόνο τους.

Είναι μεγάλες οι ιστορίες και ο παράνομος τζόγος έχει μια ιστορικότητα.

Ιστορικά ήταν τελείως θολό ποιος τον ελέγχει. Κάποτε ήταν η αστυνομία, μετά ερχόταν ο ΣΔΟΕ, αλλά δεν υπήρχε σαφήνεια.

Όταν, λοιπόν, διαπιστώθηκε αυτό προτείναμε στο Υπουργείο Οικονομικών και πέρασε μια διάταξη που λέει, ότι τον παράνομο τζόγο τον ελέγχει η ελληνική αστυνομία, η ΕΕΕΠ ελέγχει τους νόμιμους παρόχους. Δεν υπάρχουν διοικητικές αρχές που ελέγχουν τους παράνομους, η αστυνομία.

Στη συνέχεια κάναμε ολόκληρη δουλειά με την αστυνομία, γιατί ήταν οι κατασχέσεις.

Πήραμε τεχνογνωσία από τους Αμερικανούς και φτιάξαμε νομοθετική ρύθμιση και κανονισμό, όποια μηχανή, κομπιούτερ ο,τιδήποτε δεν έχει το σήμα της ΕΕΕΠ καταστρέφεται επιτόπου.

Υπάρχει ο κανονισμός, δεν ξέρω αν έχει καταστραφεί κανένα, δεν είναι αρμοδιότητα της ΕΕΕΠ, αλλά είναι αρμοδιότητα της αστυνομίας και καταστρέφεται επιτόπου.

Σας λέω τι κάνουμε.

Σχετικά με τη μείωση μηχανημάτων που ρώτησε ο κ. Δημαράς δεν μπορώ να το αξιολογήσω, γιατί δεν έχω την ικανότητα να αξιολογήσω το οικονομικό μέρος, δεν είναι δική μου δουλειά.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Καραγρηγορίου.

ΕΥΑΓΓΕΛΟΣ ΚΑΡΑΓΡΗΓΟΡΙΟΥ (Πρόεδρος της Επιτροπής Εποπτείας και Ελέγχου Παιγνίων (ΕΕΕΠ)): Κύριε Πρόεδρε, επειδή έχει περάσει και ο χρόνος θα προσπαθήσω να είμαι όσο το δυνατόν πιο σύντομος και να απαντήσω σε όσο το δυνατόν περισσότερα ερωτήματα των κυρίων Βουλευτών.

Καταρχήν, για να ξεκαθαρίσουμε κάτι, γιατί υπάρχει μια παραφιλολογία που ακούστηκε από τη δική μας πλευρά, θα χαρακτήριζα αποκυήματα φαντασίας, ότι πήραμε γραπτώς αίτημα από τον ΟΠΑΠ, το οποίο υποδείκνυε τη νομοθεσία, την οποία μετά η ΕΕΕΠ την πρότεινε στο Υπουργείο Οικονομικών και το Υπουργείο Οικονομικών την έφερε στη Βουλή.

Αυτή είναι μια σαφής μου τοποθέτηση και θα σας έλεγα να κρατήσετε πολλές επιφυλάξεις, γι' αυτό το οποίο καταγγέλθηκε. Με κάθε ευθύνη και κάθε σοβαρότητα από τη δική μου πλευρά κάνω τη συγκεκριμένη δήλωση.

Θα προσπαθήσω τώρα να πάρω με τη σειρά τις ερωτήσεις.

Καταρχήν, εάν είναι επαρκές το νομοσχέδιο όσον αφορά την αγορά των VLTs είπαμε, ότι ναι, μας καλύπτει.

Είναι μεγάλη αλλαγή να μειώνεις τα μηχανάκια από 35.000 στις 25.000, γιατί μπορεί να τα συζητάμε και να είναι μια σειρά σε ένα νομοσχέδιο, αλλά έχει τεράστια ελεγκτική συνέπεια από τη δική μας πλευρά και η ιστορία αυτή έρχεται το παρελθόν. Είναι άλλο να έχεις να ελέγξεις 35000 μηχανάκια και 1400 καταστήματα και είναι άλλο να ελέγχεις 25000 μηχανές και 500 καταστήματα. Είναι πολύ μεγάλη η διαφορά, γιατί από τη μια πλευρά κάνουμε ελέγχους, οι οποίοι είναι on line και συνδεόμαστε on line και θα έλεγα, ότι θα πρέπει να το τονίσουμε και να το αντιγράψουμε και σε άλλα παιχνίδια αυτό, καθώς και σε άλλες δραστηριότητες, γιατί ίσως είναι η μόνη δραστηριότητα που το Ελληνικό Δημόσιο έχει on line πρόσβαση στο τι παίζεται ανά άτομο, ανά μηχάνημα, ανά κατάστημα και διατηρούμε τα ιστορικά στοιχεία και μπορούμε ανά πάσα στιγμή να ξέρουμε τι παίχτηκε στη Δράμα, τι παίχτηκε στην Καβάλα, τι παίχτηκε στο δίπλα μηχάνημα και από ποιον παίχτηκε.

Δεν υπάρχει αυτό σε άλλη οικονομική δραστηριότητα και νομίζω, ότι αυτό είναι ένα πρότυπο που θα πρέπει να εφαρμόσουμε.

Από την άλλη, όμως, πλευρά υπάρχουν ζητήματα, τα οποία θα πρέπει να τα ελέγξουμε με επιτόπιους ελέγχους και τα οποία δεν ελέγχονται, γιατί το καλύτερο on line σύστημα να φτιάξεις, δεν μπορεί να ελέγξει, εάν δεν πας επιτόπου. Επιτόπια το να πας σε 1400 μαγαζιά που μπορεί να έχουν διεισδύσει παντού είναι πολύ διαφορετικό από το να μπορείς να πας σε 500 μαγαζιά.

Ποια είναι αυτό το ζήτημα; Τα ζητήματα τα ηλικιακά που ειπώθηκαν, το στήσιμο των καταστημάτων, ζητήματα, τα οποία, θα πρέπει να πας στο κατάστημα για να τα ελέγξεις. Εμείς, το στηρίζουμε, γιατί θέλουμε λιγότερες μηχανές και λιγότερα καταστήματα. Θα συμβάλει και στον παράνομο τζόγο και στα δημόσια έσοδα και στην προστασία και στην εφαρμογή του κανονισμού.

Το τι όφελος έχει το ελληνικό δημόσιο, νομίζω, έχει γίνει πολύ μεγάλη συζήτηση για αυτά τα ζητήματα. Αν προστατεύεται επαρκώς η αγορά από τους παράνομους παρόχους. Γίνεται ένα βήμα, η συνολική ρύθμιση όμως της αγοράς είναι η δική μας πρόταση. Το είπε ο κ. Υπουργός και όπως σας είπα, το θεωρούμε πάρα πολύ θετικό πολύ σύντομα να προχωρήσουμε στη ρύθμιση της αγοράς, γιατί αυτή η αγορά είναι σαν συγκοινωνούντα δοχεία. Αν ρυθμίσεις πάρα πολύ καλά τα VLT’s - που τα ρυθμίζουμε - και άλλα τμήματα της αγοράς τα αφήνεις αρρύθμιστα, έχεις κάνει μια τρύπα στο νερό. Διότι, ο παίχτης θα καταλάβει ότι κάποια τμήματα είναι αρρύθμιστα και θα πηγαίνει προς αυτά τα τμήματα. Επομένως, συνολική ρύθμιση της αγοράς και από την άλλη, ενίσχυση του πλαισίου για την καταστολή.

Επομένως, δύο είναι τα πράγματα και είναι αλληλένδετα. Δεν μπορείς να κάνεις το ένα και να μην κάνεις το άλλο. Όταν λέμε ενίσχυση για την καταστολή, έχουμε καταθέσει προτάσεις πριν λίγο καιρό προς τον Υπουργό Οικονομικών που από την πλευρά μας ζητάμε ειδικά προανακριτικά καθήκοντα στους υπαλλήλους μας, δηλαδή, να μπορούν να μπαίνουν με καθήκοντα που θα άρουν το απόρρητο και θα μπαίνουν σε πιο πολύ βάθος στις υποθέσεις. Επίσης, να μπορούμε να φτιάξουμε κοινά κλιμάκια με την αστυνομία για να συνδυάσουμε τη δίωξη με την τεχνογνωσία. Είναι πάρα πολύ σημαντικό και νομίζω ότι θα συμβάλουν, εάν υιοθετηθούν.

Εάν το πλαίσιο είναι συμβατό με την ευρωπαϊκή νομοθεσία, σας κατέθεσα τον πίνακα που καταθέσαμε στην Ευρωπαϊκή Επιτροπή όταν ήρθαν με μια επιστολή που νομίζω ότι το αίτιο της ήταν η ελλιπής ενημέρωση και απαντήσαμε συνολικά τι ισχύει στις ευρωπαϊκές χώρες σε σχέση με τον δικό μας κανονισμό αναλυτικά. Την έχω καταθέσει στα πρακτικά και θα μπορείτε να τη μελετήσετε. Από εκεί προκύπτει ότι το δικό μας κανονιστικό πλαίσιο κατατάσσεται στα πιο αυστηρά κανονιστικά πλαίσια που ισχύουν στην Ευρώπη. Αφού στείλαμε τη δικιά μας επιστολή, η Ευρωπαϊκή Επιτροπή δεν επανήλθε και στο γράμμα, στο οποίο επανήλθε, αναφέρθηκε μόνο στη ρύθμιση του διαδικτύου και δεν επανήλθε καθόλου στο ζήτημα των VLT’s.

ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Ν.Δ.): Κύριε Πρόεδρε, μπορούμε να έχουμε αυτή την επιστολή;

ΕΥΑΓΓΕΛΟΣ ΚΑΡΑΓΡΗΓΟΡΙΟΥ (Πρόεδρος της Επιτροπής Εποπτείας και Ελέγχου Παιγνίων): Αυτή η επιστολή έχει σταλεί από το Υπουργείο Οικονομικών.

Αυτά που είπε ο κ. Γιαννακόπουλος, ότι όντως με το άρθρο 52Α του ν. 4002/2011 ο ποινικός έλεγχος να ανήκει ως προς το επίγειο δίκτυο στην αστυνομία, όμως έχει ένα πολύ μεγάλο εργαλείο η Επιτροπή, γιατί μιλάμε για μια αγορά, το οποίο, ονομάζεται Black List. Αυτό σημαίνει ότι ο ιστότοπος που θα μπει με δική μας απόφαση στην Black List δεν θα έχει πρόσβαση από την ελληνική επικράτεια.

Εμείς από την δική μας πλευρά σήμερα υιοθετήσαμε την αντίληψη, ότι αφού ο νόμος 4002 λέει ότι «είμαστε η αρμόδια ρυθμιστική αρχή να ελέγχουμε την αγορά τυχερών παιγνίων στην Ελλάδα» ανεξαρτήτως όποιος είχε εντάξει τις 24 εταιρείες στο μεταβατικό καθεστώς που ήταν με μια pol του Υπουργείου Οικονομικών, εμείς θεωρήσαμε, ότι έχουμε την αρμοδιότητα από τη στιγμή που έχουμε ελέγχους εκ των οποίων τα πορίσματα μας λένε, ότι αυτές οι εταιρείες κακώς έχουν μπει ή δεν είχαν άδεια, ότι μπορούμε να τις εντάξουμε στην Black list και αυτό κάναμε.

ΝΙΚΟΛΑΟΣ ΝΙΚΟΛΟΠΟΥΛΟΣ: Οι προηγούμενοι γιατί δεν το έκαναν; (Ομιλεί εκτός μικρόφωνου)

ΕΥΑΓΓΕΛΟΣ ΚΑΡΑΓΡΗΓΟΡΙΟΥ (Πρόεδρος της Επιτροπής Εποπτείας και Ελέγχου Παιγνίων (ΕΕΕΠ)): Εγώ δεν θα σας απαντήσω, κ. Νικόλοπουλε, για τους προηγούμενους, αλλά θα σας απαντήσω το τι κάναμε εμείς. Αυτό που κάναμε εμείς είναι ότι εντάξουμε ιστότοπους στο μεταβατικό …….

ΝΙΚΟΛΑΟΣ ΝΙΚΟΛΟΠΟΥΛΟΣ: Σας ερωτώ, εάν το έκαναν οι προηγούμενοι; Το έκαναν;

ΕΥΑΓΓΕΛΟΣ ΚΑΡΑΓΡΗΓΟΡΙΟΥ (Πρόεδρος της Επιτροπής Εποπτείας και Ελέγχου Παιγνίων (ΕΕΕΠ)): Εγώ σας λέω ότι για πρώτη …..

ΝΙΚΟΛΑΟΣ ΝΙΚΟΛΟΠΟΥΛΟΣ: Για πρώτη φορά. Άρα, δεν το έκαναν.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Νικολόπουλε, την ερώτηση την έκανα εγώ, αλλά αφήνετε απάντηση με σαφήνεια υπόνοια.

 ΕΥΑΓΓΕΛΟΣ ΚΑΡΑΓΡΗΓΟΡΙΟΥ (Πρόεδρος της Επιτροπής Εποπτείας και Ελέγχου Παιγνίων (ΕΕΕΠ)): Συνεπώς, εξαντλήσαμε τα εργαλεία, τα οποία είχαμε και σας κατέθεσα στα πρακτικά την πορεία των ιστότοπων στην Black list, που τον τελευταίο χρόνο πλησιάζουν τους 1.000. Πριν ένα χρόνο ήμασταν στους 600 περίπου ιστοτόπους. Μέσα σ' ένα χρόνο διπλασιάστηκε η Black list.

Αρκεί μόνο αυτό;

Δεν αρκεί, χρειαζόμαστε συνολική ρύθμιση για να πάμε σε κάτι παραπάνω.

Έχουμε προτείνει να τερματιστεί το μεταβατικό καθεστώς, το οποίο είναι προβληματικό όσο διαρκεί.

Έχουμε προτείνει να μπορούμε να έχουμε On line διασύνδεση με το μεταβατικό καθεστώς, αλλά κυρίως να πάμε σε μια κανονική αδειοδότηση. Η κανονική αδειοδότηση θα έρθει να συνδυαστεί με αυτά που λέμε σήμερα, όπως και στα καζίνο, που είπε ο κ. Υπουργός, θα υπάρξει μια αλλαγή γιατί το πλαίσιο είναι αναχρονιστικό και από τη δική μας πλευρά το έχουμε αναγνωρίσει, είναι ένα πλαίσιο, το οποίο είναι μιας άλλης εποχής και άρα, χρειάζεται μια ρύθμιση. Άρα, είναι τρεις οι κύριες νόμιμες αγορές τυχερών παιχνιδιών που πρέπει να ρυθμιστούν, δηλαδή, ο επίγειος σήμερα με τα VLTs, τα καζίνο και οι διαδικτυακές εταιρίες.

Κλείνοντας, θα ήθελα να πω, ότι σε σχέση με το ΚΕΘΕΑ, αυτό είναι μια επισήμανση του κ. Μπαλαουρα και προφανώς, έχουμε συναντηθεί και με τον Διευθυντή και με εσάς στο παρελθόν, θα θέλαμε να σας πούμε ότι αυτή είναι σημαντικότερη παρέμβαση, γιατί παρεμβάσεις υπεύθυνο παιχνίδι είναι εν μέρη κανονιστική, αλλά κυρίως είναι εξατομικευμένη στον πραγματικό παίκτη, ο πιο προβληματικός παίκτης είναι ένα μικρό ποσοστό, αλλά έχει τεράστιες συνέπειες στον οικονομικό και κοινωνικό του περίγυρο και εμείς από τη δική μας πλευρά έχουμε προτείνει, να χρειαζόμαστε και εδώ πέρα μία νομοθετική παρέμβαση για να μπορέσουμε να το κάνουμε - το είχαμε αναφέρει και τότε - ότι μπορούμε από το πλεόνασμα της Επιτροπής Εποπτείας Ελέγχου Παιγνίων, αν μας δοθεί η δυνατότητα να κάνουν προγραμματικές συμβάσεις, όπως γίνονται στους Δήμους, με το ΚΕΘΕΑ ή με άλλους φορείς ή με τα Πανεπιστήμια ή με ερευνητικούς φορείς να χρηματοδοτήσουμε από τα δικά μας χρήματα και όχι από τα χρήματα του Υπουργείου Οικονομικών.

Σας λέω ότι υπάρχουν αυτά τα χρήματα.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ενδιαφέρουσα εξέλιξη, χαίρομαι, γιατί ήταν μετά από πρωτοβουλία της ερώτησής μου.

ΕΥΑΓΓΕΛΟΣ ΚΑΡΑΓΡΗΓΟΡΙΟΥ (Πρόεδρος της Επιτροπής Εποπτείας και Ελέγχου Παιγνίων (ΕΕΕΠ)): Να χρηματοδοτήσουμε δράσεις είτε στη θεραπεία είτε στην εκπαίδευση και στην ενημέρωση είτε σεμινάρια, είναι πάρα πολύ σημαντικό και κυρίως να οριστεί και η επιτροπή εποπτείας και ελέγχου Παιγνίων, όπως έχει γίνει στην Αγγλία, ως αρμόδια επιτροπή εκείνη που θα χαράσσει την εθνική στρατηγική για την καταπολέμηση από τον εθισμό. Για να εντοπίσουμε τις όλες διαδικασίες, το πώς αντιμετωπίζουμε τον εθισμό, δεν μπορούμε να έχουμε αποσπασματικά διαδικασίες δεξιά για αριστερά, αλλά για να αυξήσουμε την αποτελεσματικότητά μας πρέπει να υπάρξει και αυτή η αρμοδιότητα. Εμείς από τη δική μας πλευρά ως προς τη χρηματοδότηση είμαστε εδώ για να συμβάλουμε.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Σας ευχαριστούμε.

Το λόγο έχει ο κ. Τοπτσίδης.

ΚΥΡΙΑΚΟΣ ΤΟΠΤΣΙΔΗΣ (Αντιπρόεδρος της Πανελλήνιας Ομοσπονδίας Επαγγελματιών Πρακτόρων Παιχνιδιών Πρόγνωσης ΠΟΕΠΠΠ)): Καταρχάς, θέλω να πω δύο με τρία πράγματα, κυρίως για τα τεχνοκρατικά θέματα, αλλά άκουσα και για κάποιες άλλες διαδικασίες, οι οποίες δε νομίζω ότι να είναι του παρόντος.

Θα ήθελα να πω και εξίσταμαι για την ιστορία, ότι δεν αναφέρει κανείς για τον παράνομο στοιχηματισμό, για τον παράνομο τζόγο το τι γίνεται και πόσα δισεκατομμύρια χάνονται ετησίως. Εγώ θέλω να εξαρτά το Υπουργείο Οικονομικών που είχε τη δύναμη και το θάρρος να το νομοσχέδιο. Να πω κάτι;

Γίνεται το πρώτο βήμα για τη ρύθμιση της αγοράς των τυχερών παιγνίων.

Να πάμε στο επόμενο. Όσο ακούσω συνέχεια για τον ΟΠΑΠ και το δίκτυο, πληροφορώ όλους τους κυρίους βουλευτές εδώ μέσα ότι ένα δις ευρώ φόρους πληρώνει κάθε χρόνο ο ΟΠΑΠ μαζί με τους πράκτορες. Υπάρχει άλλος φορέας στην Ελλάδα που δίνει τόσους φόρους; Να ακούσω από κάποιον. Υπάρχει; Δεν υπάρχει. Λοιπόν, έχουμε τη βούληση και τη θέληση να στηρίξουμε αυτό το νομοσχέδιο; Αυτό είναι το ζητούμενο. Εδώ υπάρχουν εταιρείες που πληρώνουν ψίχουλα, κατά δήλωση τα είπε η κυρία βουλευτής του ΣΥ.ΡΙΖ.Α., λοιπόν γι’ αυτό θα κάνουμε κάτι; Δε με ενδιαφέρουν οι διαφορές εμένα σαν φορέα τι έκανε η προηγούμενη και τι έκανε η μετέπειτα.

Πηγαίνω τώρα στις απαντήσεις, αυτές που έχουν ρωτήσει οι κύριοι βουλευτές. Όσο για το όριο των 80 ευρώ, θέλω να σας πω κύριε Πρόεδρε, μετά τα 80 ευρώ που δεν θα μπορεί να παίξει ο παίκτης, θα πάει να παίξει στο παράνομο κύριε Πρόεδρε. Δεν θα έχει δικαίωμα να παίξει πέραν των 80 ευρώ και γι’ αυτό το λόγο, θα οδηγηθεί στο παράνομο. Για τα 10.000 σημεία που είναι στο παράνομο, για τα 100.000 μηχανάκια, δεν ακούω τίποτα. Ούτε φωνή ούτε ακρόαση. Δεν υπάρχει πουθενά στον κόσμο αριθμός φορολογικού μητρώου. Αυτό θα καταστεί επιζήμιο, διότι δεν θα αφήνει τους τουρίστες και τους αλλοδαπούς να παίζουν στα μαγαζιά μας. Ο κανονισμός είναι αυστηρότατος, ήδη έχουμε παράπονα από τους πελάτες, γιατί τους παίρνουμε τα στοιχεία, γιατί δίνουμε τα στοιχεία στον ΟΠΑΠ, τα ταυτοποιεί εάν έχουν ποινικά θέματα και όλα αυτά. Άρα, είναι αυστηρότατος. Έπειτα υπάρχουν ποινές που αν δεν της τηρήσει ο πράκτορας σωστά, αυτά που λέει ο κανονισμός, μέχρι και αφαίρεση αδείας έχει. Πού το πρόβλημα από κει και πέρα έπεται και στην εποπτεύουσα αρχή να λειτουργεί και να εφαρμόζει τους κανόνες. Για τα 15 φρουτάκια που λένε στα πρακτορεία. Μα κύριε Πρόεδρε, είναι αδύνατον να γίνεται αυτό δηλαδή, σε ένα χωριό πάνω σε ένα βουνό, θα πάει να βάλει 15 τεμάχια; Είναι λογικό, ότι ανάλογα με τη χωρητικότητα και ανάλογα με τι χώρο έχει το πρακτορείο, θα πάρει και τα ανάλογα. Μπορεί να μην πάρει 15, μπορεί να πάρει 5. Άρα, δεν υπάρχει ζητούμενο ότι σώνει και καλά, είναι 15 σε όλους.

ΘΕΟΧΑΡΗΣ ΘΕΟΧΑΡΗΣ : Ομιλεί εκτός μικροφώνου.

ΚΥΡΙΑΚΟΣ ΤΟΠΤΣΙΔΗΣ : Τα μέσα τετραγωνικά για να μπει στη διαδικασία ξεκινάνε από 50 – 60 τμ. και πάνω για να μπορεί να δέχεται και να παίρνει τα VLTs. Γιατί ανά 3 τμ. έχει τη δυνατότητα να βάλει και ένα παραπάνω. Άρα, είναι κατανοητό ότι αυτά όλα δεν θα απορροφηθούν έτσι όπως ακούω ότι σώνει και καλά θα μπούνε 15 σε όλους.

Κλείνοντας, θα ήθελα να πω, σήμερα γίνεται μια καλή αρχή, είναι μια ιστορική στιγμή νομίζω να ξεκινήσει τη διαδικασία να εφαρμοστεί αυτό το νομοσχέδιο, να αρχίσει να γίνει η πάταξη του παράνομου στοιχηματισμού και της φοροδιαφυγής. Σας ευχαριστώ πολύ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής) : Το λόγο έχει ο κ. Πουλημάς.

ΓΕΩΡΓΙΟΣ ΠΟΥΛΗΜΑΣ (Γενικός Γραμματέας της Πανελλήνιας Ομοσπονδίας Επαγγελματιών Πρακτόρων Παιχνιδιών Πρόγνωσης ΠΟΕΠΠΠ) : Να απαντήσω σε μια ερώτηση για τους ανήλικους εάν μπορούν να συμμετέχουν. Η διαδικασία συμμετοχής στα VLTs στα πρακτορεία γίνεται μόνο με κάρτα παίκτη. Για να εκδόσεις κάρτα παίκτη πρέπει να προσκομίσεις αστυνομικό δελτίο ταυτότητας. Για να συμμετέχεις όταν έχεις βγάλει κάρτα, πρέπει να επιδείξεις αυτό το δελτίο ταυτότητας. Οπότε κανένας δεν μπορεί να πλησιάσει μηχάνημα εάν δεν έχει τα απαιτούμενα ηλικιακά όρια.

Ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής) : Το λόγο έχει ο κ. Ziegler.

ΚAMIL ZIEGLER (Πρόεδρος της ΟΠΑΠ Α.Ε.) : Κυρίες και κύριοι συγνώμη, επειδή τα ελληνικά μου δεν είναι αρκετά καλά για να απαντήσω στις ερωτήσεις σας, θα απαντήσω στα αγγλικά και η διερμηνέας μου θα μεταφράσει. Θα είμαι πολύ σύντομος και θα σας δώσω απλά κάποια στοιχεία.

Ξεκινάω με την πρώτη ερώτηση για το ποια είναι η ζημία του κράτους εξαιτίας της ύπαρξης της παράνομης αγοράς VLTs, η εκτίμησή μας είναι, ότι είναι πάνω από 400 εκατομμύρια ευρώ το χρόνο.

Εάν σε αυτό συνυπολογίσουμε τους συμπολίτες μας που πηγαίνουν στα Σκόπια για να παίξουν, τότε υπάρχει μια επιπλέον απώλεια 30 με 50 εκατομμυρίων ευρώ.

 Όσον αφορά στα πρακτορεία και στα gaming halls του ΟΠΑΠ, αυτή τη στιγμή λειτουργούν περίπου 170 gaming halls ήδη και πάνω από 500 πρακτορεία ΟΠΑΠ με VLTs. Συνολικά αυτό αντιστοιχεί σε πάνω από 6000 μηχανήματα. Το έργο πάει σύμφωνα με τις προσδοκίες μας, δηλαδή με αυτό που είχαμε προβλέψει στο επιχειρηματικό μας σχέδιο.

 Από το σύνολο των 25.000 μηχανημάτων, υπολογίζουμε ότι 10.500 με 11.500 μηχανήματα θα μπουν σε πρακτορεία ΟΠΑΠ. Οι προσδοκίες μας, σύμφωνα και με τα σχέδια μας, είναι ότι περίπου τα μισά πρακτορεία ΟΠΑΠ θα έχουν μέχρι 3 μηχανήματα VLTs. Υπολογίζουμε ότι μηχανήματα VLTs θα μπουν σε 2700 με 3000 πρακτορεία.

Θα ήθελα να κάνω κάποια σχόλια από την εμπειρία που έχουμε σχετικά με το ποιο είναι το μέγεθος παράνομης αγοράς αλλά και για την καζινοποίηση, όπως λέγεται, της χώρας.

Τους τελευταίους τέσσερις μήνες λάβαμε 468, είτε ανώνυμες ή επώνυμες επιστολές, οι περισσότερες ήταν επώνυμες, που μας ενημέρωναν για την ύπαρξη παράνομων χώρων. Ελέγξαμε σχεδόν όλες αυτές τις καταγγελίες και είδαμε ότι περίπου οι 300 από αυτές ήταν αληθείς και προωθήσαμε παραπάνω από 227 στην αστυνομία.

Αυτό που συμβαίνει αυτή τη στιγμή είναι ότι κοντά στα gaming halls του ΟΠΑΠ, στα 50 μέτρα από αυτά, πηγαίνουν και ανοίγουν νέοι παράνομοι χώροι. Οι ιδιοκτήτες αυτών των παράνομων χώρων πηγαίνουν στο gaming hall του ΟΠΑΠ, που είναι δίπλα τους, για να ελκύσουν πελάτες. Τους λένε να μην παίξουν με τον ΟΠΑΠ και να πάνε να παίξουν μαζί τους, ότι μπορούν να τους προσφέρουν αλκοόλ, να τους δώσουν μπόνους και ότι δεν χρειάζεται να δώσουν τα στοιχεία της ταυτότητάς τους.

Εκεί συνίσταται η καζινοποίηση της χώρας.

Μέσα στην προθεσμία που δίνεται θα μπορέσουμε να τοποθετήσουμε και να εγκαταστήσουμε τα 25.000 μηχανήματα σε πρακτορεία και σε Gaming Hall του ΟΠΑΠ.

Ο κ. Νικολόπουλος, μας ρώτησε αν είναι η πρώτη φορά που ζητήσαμε τη μείωση του συνολικού αριθμού των μηχανημάτων ή αν υπήρξαν προηγούμενες συζητήσεις επ’ αυτού του θέματος.

Η απάντησή μου είναι “όχι”, γιατί ήμασταν ήδη έτοιμοι λίγο πριν κάνει ο κ. Στεργιώτης τις αλλαγές στον κανονισμό να ξεκινήσουμε με αυτό το έργο. Θέλαμε να ξεκινήσουμε άμεσα. Ήδη από τον Ιούνιο του 2015 μας είχαν παραδοθεί περίπου 11.000 μηχανήματα. Επομένως, ήμασταν έτοιμοι.

Η κ. Κεφαλίδου μας ρώτησε για το ποια θα είναι η εργασιακή σχέση για αυτές τις 1.000 θέσεις εργασίας που αναφέραμε. Θα είναι πλήρους απασχόλησης.

Σχετικά με την ερώτηση τι θα γίνει αν θα ψηφιστεί το νομοσχέδιο. Θα συνεχίσουμε να υλοποιούμε το έργο μας, όπως κάνουμε ήδη.

Σχετικά με το αν υπήρξε διαβούλευση, αν ενημερώθηκε ο ΟΠΑΠ για αυτήν την αλλαγή στο νόμο. Ναι, είχαμε ενημερωθεί.

Και αυτό που απαντήσαμε, είναι ότι κατανοούμε ότι αυτή η πρωτοβουλία κινείται προς τη σωστή κατεύθυνση για την προστασία του δημοσίου συμφέροντος αλλά και των συμφερόντων των παιχτών.

Και αν ψηφιστεί αυτή η αλλαγή στο νόμο, μετά αυτή θα αντικατοπτριστεί και στη σύμβαση παραχώρησης, στην εμπορική που έχει συνάψει ο ΟΠΑΠ με το ελληνικό κράτος.

Με συγχωρείται, αν δεν μπορούσα να απαντήσω σε όλες τις ερωτήσεις, θεωρώ όμως ότι η πλειονότητα αυτών έχουν απαντηθεί από τους προηγούμενους ομιλητές.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Χρήστος Αντωνίου, Δημήτρης Βέττας, Γιάννης Γκιόλας, Γιώργος Δημαράς, Χρήστος Καραγιαννίδης, Αθανάσιος Μιχελής, Μάκης Μπαλαούρας, Ελένη Αυλωνίτου, Χρήστος Μπγιάλας, Αστέριος Καστόρης, Σάκης Παπαδόπουλος, Κώστας Παυλίδης, Γιάννης Σηφάκης, Αλέξανδρος Τριανταφυλλίδης, Κωνσταντίνος Χατζηδάκης, Χαρά Κεφαλίδου, Αθανάσιος Βαρδαλής, Κωνσταντίνος Κατσίκης, Σπυρίδων Δανέλλης και Νικόλαος Νικολόπουλος.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ευχαριστούμε πολύ.

Λύεται η συνεδρίαση.

Τέλος και περί ώρα 20.25΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΜΑΚΗΣ ΜΠΑΛΑΟΥΡΑΣ ΔΗΜΗΤΡΙΟΣ ΜΑΡΔΑΣ**